text:
Kralendijk- Djaluna ku djamars apenas 58 hende a bankuná kontra di Covid-19. E kantidat aki ta hopi tiki si wak e promedio di hende ku a wòrdu bakuná den e último dianan di siman pasá kaminda, ku tabata bandi di 200 persona pa dia.
Hopi hende ku tabata tin un fecha kaba pa bakuná riba djaluna i djamars a risibí notifikashon di Gobièrnu ku nan fecha a wòrdu kambiá ‘pa motibu di elekshon den sporthal’. Ora a kuestioná gezaghèber Edison Rijna djamars atardi durante un konferensia di prensa, ela nenga ku ta elekshon a kousa e retraso den bakunashon.
Esaki mientras ku AworBonaire/Bonaire.nu ku su propio wowo a wak karta di hende ku a menshoná ku mester a kambia fecha pa motibu di elekshon.
Berdat
Esaki ta lagando un duda atras kiko ta e berdat, ya ku un departamento di Gobièrno ta bisa un kos, i gezaghèber Rijna ta bisa otro kos.
Lesa tambe:
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


c: text/html

text:
Kralendijk – Ku pinturanan kolorido speshal pinta pa nan tata, tres mucha di akohida “Paraiso di muchanan kontentu” a sa di destaká. Nan a gana e kompetensia di pintamentu ku Biblioteka Públiko a organisá speshal pa selebrashon di e dia ei.
E aña aki a skohe akohida despues di skol “Paraiso di muchanan kontentu” pa tene e aktividat. E ganadornan tabata den tres kategoria. Kategoria di seis, ocho i diesun aña.
Komo ganadó den kategoria di 6 aña tabata Abrielle Rooi, den ocho aña D-jayley Frans i den diesun aña tabata Gillienne Thielman.
Di parti di Biblioteka Públiko e muchanan a risibí un buki di lesa i nan a risibí un bunita regalo pa nan tata tambe.
Lesa tambe:
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá

robotstxt: allowed

filter: keep


text:
Aklarashon di privasidat
Entrante 25 di mei 2018 PasoCaribe ta konsiderá e protekshon di bo privasidat manera un kaso di sumo importansia. Nos ta haña ku ta importante pa bo por tin konfiansa den nos manera di atendé bo datosnan personal. Ku plaser nos ta brinda bo mas klaridat riba esaki.
Aklarashon di privasidat
E manera ku nos ta atendé ku bo datonan personal ta stipulá den un aklarashon di privasidat. Den e aklarashon akí bo por lesa tokante kua dato nos ta prosesá di bo, kon nos ta atendé kuné, i tambe kiko bo por spera di nos parti. Naturalmente nos ta tene nos mes na e leinan, regulashonnan i rekisitonan estrikto.
Website protehá
Nos website ta wordu protehá tambe. Nos ta kolektá i analisá dato tokante bo bishita riba nos website, pa asina por mehorá e website i adapté na bo rekisitonan. E datonan akí ta wòrdu kolektá ku ayudo di cookies. Nos no ta kolektá bo informashon personal. Si bo ta kontra di e uso di cookies, bo por desaktivá e opshon 'akseptá cookies' den bo propio webbrowser.
Pregunta òf remarke?
Bo kier sa mas tokante bo derechonan òf kon nos ta atendé ku bo privasidat? Nos ta kontestá bo pregunta ku plaser. Tuma kontakto ku nos na hello@pasocaribe.com. Naturalmente tambe ta posibel pa pòst un karta. E adres ta Kaya Libertador Simon Bolivar 20, Kralendijk. Nos lo sòru pa bo pregunta yega serka e persona korekto.
Deklarashon
Lesa nos deklarashon akí.


text:
KRALENDIJK – Resientemente durante un aktividat ku RCN a organisá pa tur medio di Prensa Boneriano, fiskal mayó Bote ter Steege a papia ku Prensa i a duna algun informashon balioso. “Prensa tin outorisashon pa entre otro saka potrèt di kualke situashon. Ta liber pa saka potrèt di kualke kos segun su deseo pa informá komunidat, ”Bote ter Steege a kontesta riba pregunta ku Prensa a hasi. El a sigui bisa: ”Un miembro di Prensa por yega e distansha ku e ta deseá, i por drenta e área prohibí ku polis sera, por ehèmpel si ta trata un aksidente. Esaki por solamente si no ta stroba, i sigui òrdu di polis. Loke si ta inkorekto si un persona sea di Prensa òf no, saka mentira pa e por haña akseso pa pasa unda ta prohibí. Djis pa bisa algu, si un persona falsifiká un ‘pas’ pa e subi sierto tereno òf drenta un lugá i mas. Esaki ta kastigabel, ”fiskal mayó a menshoná.
“Otro kos, polis no ta responsabel pa ‘fake news’. Kada persona den komunidat ta liber pa skohe unda e ta tuma nota di e informashon ku e ta sinti ku esei ta esun korekto i konfiabel i ta konforme kuné. Meskos kada organisashon, Radio, Televishon, Facebook òf Korant ta determiná kon nan ta hasi nan notisia pa informá komunidat, ”Fiskal mayó Bote ter Steege a menshoná.


text:
Graag brengen wij onder uw aandacht het toneelstuk ‘Klèsh den Bario’ van Teatro Bulabanda en geregisseerd door Albert Schoobaar en de getalenteerde acteurs Dudy Pinedo, Jessica Damon, Norma Cova, Dianaila Nersicio, Crisen Schorea, Lilimar Valencia, Argenis Doran, Jordienne Martis, Miguel Salas, Cindy Brigitha met Ompi Tio. Regisseur Albert Schoobaar richtte in 2010 Teatro Bulabanda op op Curaçao met als doel hoogwaardige toneelstukken gebaseerd op de sociale realiteiten op het eiland te produceren.
Op zaterdag 27 maart 2021 om 1.00 uur (20.00 uur op de eilanden) wordt het theaterstuk uitgezonden op Nos Pais Television. Klik HIER voor de livestream van Nos Pais Television.
Op zaterdag 28 maart 20221 om 1.00 uur (20.00 uur op de eilanden) wordt de herhaling uitgezonden.
Nos Pais TV i Teatro Bulabanda ta regalá Pueblo di Kòrsou
Klèsh den Bario
Un obra sosial humorístiko skirbí i dirigí pa Albert Schoobaar
Djasabra 27 Mart. Ripitishon Djadumingu 28 Mart.
Ku aktuashon di: Dudy Pinedo, Jessica Damon, Norma Cova, Dianaila Nersicio, Crisen Schorea, Lilimar Valencia, Argenis Doran, Jordienne Martis, Miguel Salas, Cindy Brigitha huntu ku Ompi Tio riba barí.
Na aña 2018 Albert Schoobaar a lanta Fundashon Teatro Bulabanda ku e meta pa traha obranan di teater di nivel haltu basá riba realidat sosial di nos isla. Despues di traha na formashon di algun hobén den Albert Schoobaar a kuminsá skirbi e promé obra pa Teatro Bulabanda 'Klèsh den Bario' i den 2020 ensayo a kuminsá. Medidanan kontra Covid a pone ku no por a presentá pa públiko i pa e motibu ei a graba 'Klèsh den Bario' pa pasa pa públiko. Komo ku nos ta den un siguiente LockDown Teatro Bulabanda ta kontentu ku Nos Pais TV ke regala di Kòrsou e obra akí.
Klèsh den Bario!
Kòrsou ta pará na un momento di skohé: Nos mes por òf mester baha kabes tuma yudansa numa?
Den un bario aki na Kòrsou, ora kos ta hopi malu, un grupo di hende ku a pèrde kasi tur kos ta pone kabes huntu, forma nan mes bibá huntu den un skol bandoná, bou di guía di Pika. Un muhé balente, ku kurashi ku ke yuda tur hende bai dilanti. Tiki tiki nan ta krea nan komunidat solidario ku otro, i nan ta pone nan mes plan sosial riba papel: tuma desaroyo den nan mes man. Nan mes ke hisa manga di kamisa pa planta, krea i asina salba nan mes.
Sostén pa Klesh den Bario
Teatro Bulabanda tin posibilidat di ofresé tur hende e obra akí danki na sostén finansiero di Bank Giro Loterijfonds i Fonds Podiumkunsten na Hulanda, i di Prins Bernhard Cultuurfonds Carbisch Gebied, Reda Sosial i Kooyman.
Pa mas informashon bishitá https://www.facebook.com/Teatro-Bulabanda-2325066151105216
Wilt u een gift of donatie doen
Zelfs de kleinste giften zijn voor ons van grote betekenis.
Maak een afspraak
Maandag t/m vrijdag: 09:00 - 17:00
Zaterdag en Zondag: Gesloten
Stichting Ocan
Parkstraat 32, Unit 2.14
2514 JK Den Haag


text:
Lotto ta felicita e seleccion di landamento cu a logra un total di 38 medaya: 13 di Oro, 18 Plata y 7 Brons den e campeonato CISC 2016 na Bahamas
ORANJESTAD, Aruba – 15 di juli, 2016: E campeonato Caribbean Islands Swimming Championships 2016 teni na Bahamas ta tras di lomba unda e delegacion di Aruba por mira tras di un exitoso competencia. Nos seleccionadonan a luci durante di e competencia di CISC na Bahamas y por ta satisfecho cu e resultado final obteni. No obstante cu nos delegacion tabata un di esunnan chikito durante di e campeonato aki asina mes Aruba a logra termina na un di 5 luga den 17 pais participante na e competencia di CISC 2016. Solamente Bahamas, Puerto Rico, Barbados y Jamaica a termina dilanti di Aruba, pero cu un delegacion mucho mas grandi.
ORANJESTAD, Aruba - 1 di april, 2016: E campeonato di softbol Little League den e categoria femenino organisa pa Little League Softbol Aruba a inicia algun dia atras. A probecha di a tene su ceremonia di apertura hunto cu esnan di baseball Little League. Mester bisa cu e damitanan a participa den e acto di desfile pa asina Aruba completo cera conoci cu nos hungadonan di softbol femenino.
Lotto cu palabra di felicitacion na tur e ganadonan den e prestigioso Premio Excelencia den Deporte 2015
ORANJESTAD, Aruba – 1 april, 2016: Diaranson anochi Ministerio di Deporte cu e sosten y apoyo financiero di Lotto, e loteria di Aruba a honra nos atletanan cu a destaca den e aña deportivo 2015. Pa 13 aña caba Premio Excelencia den Deporte ta existi y semper a sirbi como un muestra di gratitud, reconocimento, y estimulo cu ta duna na esunnan cu a destaca den mundo di deporte. Riba e bunita anochi aki atleta y nan famia, dirigentenan como tambe invitadonan di honor a otorga e medaya y galardon maximo na e atletanan cu a sobresali pa nan federacion como tambe pa e Comision di Hurado.
Lotto ta felicita e delegacion di ahedrez cu nan logro historico durante di e CARIFTA Chess Championship 2016 na St. Croix
ORANJESTAD, Aruba – 1 di april, 2016: Recientemente a tuma luga na e isla di St. Croix, e di cinco edicion di e Carifta Chess Championship den e deporte di ahedrez. Nos dushi isla di Aruba tambe a wordo bon representa durante di e torneo aki. Un total di shete pais a participa na e torneo esakinan Bahamas, Barbados, Jamaica, Surinam, US Virgin Islands, Trinidad & Tobago y Aruba. Mester bisa cu e delegacion di Aruba a haci historia door di logra un di dos luga den e clasificacion general tras di e ganadonan Barbados y dilanti di Surnam.
Lotto cu palabra di pabien na LIFIDA pa e exitoso torneo internacional di futbol infantil Himno y Bandera
ORANJESTAD, Aruba - 22 di maart, 2016. Despues di casi cinco dia di futbol, diabierna ultimo e grandioso torneo anual internacional di futbol infantil di LIFIDA a yega su final. E aña aki un bes mas e organisacion di LIFIDA a conoce un exitoso torneo di futbol cu a conta cu participacion di cinco pais bishitante esta Colombia, Venezuela, Corsou, Boneiro y St Maarten hunto cu e seleccion di U-13 di Aruba.


text:
Federacion di Ajedrez Aruba (FAA) ta den preparacion cu su seleccion hubenil cu lo participa otro siman n’e CARIFTA Junior Chess Championship. Esaki ta e di cinco edicion y lo ser organisa na St. Croix, US Virgin Islands di 24 pa 29 di Maart benidero. Anteriormente, Aruba a participa na e di dos (Jamaica) y di tres (Martinique) edicion di e torneo regional aki cu ta ser considera como e Campeonato di Caribe. E CARIFTA Junior Chess Championship lo tin 7 buelta unda e categorianan oficial ta U-20 Open y Feminine, U-16 Open y Feminine, y U-12 Open y Feminine. E hungadornan cu termina na di prome tres posicionnan lo gana copa, mientras cu tin medaya pa e categorianan no-oficial di U-18 (Open y Feminine), U-16 (Open y Feminine), U-10 (Open y Feminine) y U-8 (Open y Feminine). Tambe lo tin premio pa e paisnan cu ta termina (segun un sistema di puntuacion) n’e prome 3 lugarnan. Un total di 7 hungador lo participa pa Aruba: Woman Candidate Master Annelaine Jacobs lo participa den U-20 Feminine; na 2014 (Martinique) el a bira Campeon di U-20 Feminine y a gana medaya di oro pa U-18 Feminine. Mark Bueno, actual campeon Hubenil y Senior di Aruba, lo hunga den U-20 Open. Brian Diaz lo participa den e categoria di U-16 Open; na 2013 (Jamaica) el a bira Campeon di U-12 Open y na 2014 (Martinique) el a gana medaya di oro den U-14 Open. E anja aki FAA lo ta mas enfoca riba e categoria di U-12 unda lo participa cu 4 hungador: Kyell-Jean Antonio (hungador di aña di FAA bou di 13 aña), Ethan Croeze (actual nr. 1 di Aruba den U-12) y Ilya Stetsenko (talento hopi grandi). Den categoria di U-12 femenino lo participa Thamara Sagastegui cu ta e Hungador Femenino di aña 2015 di FAA y actual nr. 1 di U-12 Femenino. Hefe di Delegacion lo ta Candidate Master drs. Raymundo Dijkhoff. E fin di siman aki e integrantenan di Team Aruba lo ta participando na e Torneo Himno y Bandera cu lo ser hunga riba 17, 18, 19 y 20 di Maart na club di FAA situa na Nieuwstraat 11 y lo fungi como un ultimo torneo di preparacion prome cu e delegacion sali di biahe otro siman. E entusiasmo ta asina grandi, cu pa di prome biaha tin un grupo di mayor cu lo biaha hunto cu e delegacion oficial di Team Aruba. FAA di awor caba kier a desea e seleccion hubenil hopi exito na St. Croix y kier a gradici Comision di Subsidio, ACE Firm, directiva y mayornan pa e sosten financiero ricibi. Tambe FAA kier a desea henter pueblo di Aruba un Feliz Dia di Himno y Bandera y ta invita tur amante di ajderez pa pasa na club pa presencia e Torneo Himno y Bandera y mira e talentonan hoben den accion.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
ORANJESTAD – Mota-Engil a gana e bida pa construi Watty Vos Boulevard (WVB) y mescos cu tur compania tin su propio ekipo. Nan ta haci uzo di subcontratistanan grandi y chikito local cu tambe tin ekiponan pisa. Esaki ta algo normal, Minister di Infrastructura Benny Sevinger a bisa den un conferencia e siman aki.
Minister Sevinger a splica cu tanto DOW como Mota-Engil cu a gana e bid pa WVB, ta haciendo uzo di ekipo di companianan di construccion grandi y chikito, cualnan ta conoci y registra na DOW. EL a pone hopi enfasis riba e hecho cu por tin companianan di construccion chikito cu ta un eenmanszaak cu tin nan ekiponan pisa, kisas cu dos trahado so, pero cu no ta conoci cerca DOW of Mota-Engil. “E hendenan aki mester promove nan mes y aserca companianan grandi cu oferta pa haci uzo di nan ekiponan,” el a splica den un conferencia di prensa dialuna.
Tanto den Green Corridor como Watty Vos Blvd e companianan cu a gana e bid a haci uzo di companianan grandi y chikito di Aruba. “Tin hopi hende contracta pa e proyectonan aki caba y tin hopi mas cu lo bay wordo contracta. Laga nos ta bon cla cu e unico partido y Gobierno cu ta pusha pa proyectonan di infrastructura ta e partido aki (AVP), pa crea trabou pa nos hendenan. Laga nos no lubida esey. Tin biaha ta lubida esey y ta haya nos contrincantenan para un banda grita, un hipocrecia di marca mayor, pasobra ta vota contra e proyectonan aki y awe nan ta exigi y instiga. Tur hende tin derecho di haya trabou y nos lo percura tambe pa tur hende haya trabou riba e proyectonan aki. Ta pesey nos a bini cu e proyectonan ey.”
Tur contratista cu Gobierno sa uza, manera ALBO y Wegenbouw, semper ti nan mesun ekiponan of nan ta huurnan. Mescos ta e caso cu un compania manera Mota-Engil. Despues di e protesta di doñonan di ekipo pisa (companianan chikito), el a bisa, a combersa cu Mota-Engil y nan a bisa di ta dispuesto pa uza ekipo local te asina leu cu ta posibel. No mester lubida, e mandatario a bisa, cu tur compania di construccion, di chikito te grandi, tin nan mesun ekiponan. “Tur compania di construccion cu tin nan mesun ekipo ta uza esaki prome cu bay na huur otronan. Pero Mota-Engil ta dispuesto di huur ekipo di otronan, poniendo esun di nan un banda. Basta si e ekipo cu nan mester di dje ta den condicion.” Trahadonan si mester ta local, cu excepcion ora cu mester di trahado cu cierto experticio.


text:
Riba djabièrnè 3 di yüni último un grupo di wardadó di presu di JICN a hasi un bishita na Konseho Insular di Boneiru na Passangrahan relashoná ku nan dia di ‘teambuilding’. Nan a haña un rekorido kòrtiku di e grefir i nan a sera konosí ku algun miembro di Konseho Insular (lider di frakshon Bernabela, lider di
frakshon Abraham i lider di frakshon Tjin Asjoe) den sala di reunion di Passangrahan. Tambe nan a haña informashon tokante trabou di e miembronan di Konseho Insular komo representantenan di pueblo.
Riba djabièrnè 3 di yüni último un grupo di wardadó di presu di JICN a hasi un bishita na Konseho Insular di Boneiru na Passangrahan relashoná ku nan dia di ‘teambuilding’. Nan a haña un rekorido kòrtiku di e grefir i nan a sera konosí ku algun miembro di Konseho Insular (lider di frakshon Bernabela, lider di


text:
Un serie di concierto cu desde juni 2020 a expone publico na talento musical local y a duna aliento tanto na musiconan como publico y Cas di Cultura mes cu tambe a ser afecta door di covid-19.
Musiconan cu a forma parti na 2020 tabata entre otro Armand Simon, Michelangelo Koolman, Chris Kross, Carlos Bislip, Reno Steba, Stephen Diaz, Camilo Bastidas y mas pa un total di 9 concierto exitoso.Diadomingo awor dia 16 di mei Music Exposure ta regresa cu Kyle Winklaar Trio, cu ta consisti di Kyle Winklaar riba grand piano, Jeremy Bonariba riba percusion y Reno Steba riba baho.
Nan repertorio ta enfoca riba composicionnan propio, esta di Kyle Winklaar y Reno Steba, cual ta fusionnan di generonan Africano, Latino y Europeo.Por yama 5693304 pa reserva of cumpra bo ticket.
Aporta na nos medio cultural y nos musiconan. Cas di Cultura ta tene su mes na tur medida di DVG pues corda bini cu bo tapaboca tambe. Capacidad di stul ta limita na 150.
Tin mas Music Exposure na caminda, pues keda tira bista riba pagina Facebook di Cas di Cultura y www.casdicultura.aw pa bo busca bo carchi na tempo. Pueblo ta invita pa bin scucha musica y disfruta di un momento ameno y positivo.


text:
Huradonan i puntuashon den Festival di Tumba.
Kantidat di hurado. Hurado di Festival di Tumba ta husga den 3 kategoria. Kategoria 1 : Letra, melodia i entonashon Kategoria 2 : Ritmo i Areglo Kategoria 3 : Ambiente di Karnaval Festival di Tumba konosé un total di 12 miembro di hurado. 5 miembro pa letra, melodia i entonashon, 4 miembro pa ritmo i areglo i 3 miembro pa ambiente di karnaval. Miembronan di hurado tin komo tarea pa husga e tumbanan segun reglanan di e asosiashon di manera ophetivo i duna e puntuashon korespondiente i konforme e tabla di puntuashon. Miembronan di hurado mester tin sierto kapasidat pa por bin na remarke komo miembro di e kuerpo. Hurado pa letra, melodia i entonashon. Miembronan di hurado pa e kategoria di letra, melodia i entonashon primeramente mester tin konosementu di e idioma Papiamentu i preferensia ta bai na un persona ku ta kompositor, eskritor òf deklamadó. E persona mester tin konosementu di müzik di Kòrsou i ta gusta ambiente di karnaval. Tambe e mester tin un bon oido melódiko i konosementu i eksperensia den e ramo musikal pa e por rekonosé liñanan melódiko. Finalmente e persona mester ta íntegro i imparsial. Hurado pa ritmo i areglo. Pa miembronan di hurado ku tin e tarea pa huzga ritmo i areglo, aparte di e eksigensianan ya deskribí, e persona mester tin eksperensia den e ramo di músika i konosementu di harmonia. Hurado pa ambiente di Karnaval. Pa miembronan por huzga e aspekto ambiente di karnaval e persona por ta miembro di un grupo di karnaval Puntuashon. Pa e promé kategoria di letra, melodia i entonashon por optené un máksimo di 225 punto. Kada un di e 3 aspektonan ta keda huzga individualmente. Pa letra e tumba por risibí un máksimo 75. Aspektonan relevante pa husga letra ta ku e letra mester ta hopi kreativo i original (50 punto). Tambe e mester tin un kontenido koherente i ta komprendibel pa tur hende (25 punto). Pa e aspekto di melodia por optené un total di 75 punto. Puntonan ku ta keda husga ta si e melodia ta “catchy” i fásil pa kanta (50 punto) i tambe si e melodianan tin aspektonan nobo den dje ku no ta zona meskos ku tur otro tumba for di kuminsamentu te final (25 punto). Pa último aspekto di entonashon tambe por risibí un máksimo di 75 punto. E eksihensha ta ku e intérprete mester kanta den e tono korekto.
E di dos kategoria ku ta keda husga ta ritmo i areglo. Pa e kategoria aki por risibí un total di 125 punto. Ta husga e parti di ritmo basa riba si e ritmo di tumba ta unu “catchy”, si e ta bon “será” i ta duna gana di baila i si e ritmo tin un bon ritmo pa marcha riba dje, pues no muchu purá ni muchu lento. Por risibí un máksimo di 50 punto esaki. Pa areglo por risibí un máksimo di 75 punto. E areglo mester ta kreativo, original, apart i no mester parse piesanan eksistente. E areglo ta bunita i komprendibel (25 punto). Aspektonan musikal manera harmonia, dinámika, klave ta hopi bon (25 punto). Finalmente e areglo mester ta funshonal den e piesa. E relashon entre e diferente komponentenan mester ta bon. Pues e sinkronisashon entre komposishon, kantante, agrupashon musikal i areglo mester ta bon. Ta tene kuenta ku ehekushon di e areglo di e agrupashon musikal i si e areglista a tene kuenta tambe ku e habilidatnan vokal di e intérprete (25 punto). E di tres i último kategoria ku ta keda husga ta ambiente den kaya. Pa esaki por risibí un total di 50 punto. Ta husga si e piesa ta dushi pa “jump” riba dje, pues e no mester ta ni muchu purá ni muchu lento (10 punto). Tambe e piesa tin sufisiente variashon pa no bira monótono (10 punto). E piesa ta fásil pa kapta, e ta fásil pa kanta i e koro ta karga e piesa di forma korekto (15 punto). Finalmente e piesa mester tene e públiko presente interesá for di kuminsamentu te final (15 punto).


text:
5 di sèptèmber
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
5 di sèptèmber ta e di 248 dia di aña (249 den un schrikkeljaar) riba e kalènder gregoriano. Ta resta 117 dia pa e aña terminá.
A sosodé[editá | editá fuente]
- 1969 - Despues di Trinta di Mei ta tene elekshon tempran pa Parlamento di Antias Hulandes na tur seis isla di Antias Hulandes.
- 1972 - Na München (Alemania) e komando palestino Septèmbèr Pretu ta asesiná 11 atleta israelí despues di tuma nan rehen na e Vila Olímpiko durante e Weganan Olimpiko di München. Ta referí na e suseso aki komo Masakre di München.
A nase[editá | editá fuente]
- 1946 - Freddie Mercury (f. 1991), músiko, kantante i kantoutor ingles
- 1947 - Rudy Croes (f.2021), polítiko arubiano
- 1958 - Pa regulá futbòl na Antias Hulandes a funda Nederlands-Antilliaans Voetbal Unie (NAVU) ku sede na Kòrsou. Fundadónan tabata e bondnan di Aruba (AVB) i Kòrsou (CVB).
- 1974 - Calvin Maduro, pelotero arubiano.
A fayesé[editá | editá fuente]
A selebrá/konmemorá[editá | editá fuente]
- Dinamarka - Dia di Bandera
- Dia Internashonal di e Muhé Indígena
- Dia Mundial di e Periodista Turístiko (desde 2018)


text:
Directie Natuur en Milieu ta uni na celebracion di World Wildlife Day (Dia di bestia y mata salvahe) proclama pa Nacionnan Uni cu tur ta recorda y celebra e dia aki durante luna di maart.
Anteriormente ta pone enfasis ariba e bunitesa y e celebracion di biodiversidad di e flora y fauna mundial. Pero e aña aki ta celebra cu e tema “Sustaining all life on Earth”, cu e meta pa garantisa sostenibilidad di bida di tur riba nos planeta.
Ta importante pa keda enfoca ariba e especienan cu ta un componente importante pa biodiversidad y nan importancia pa humanidad. Specialmente pa esnan cu ta biba cerca di naturalesa y cu ta depende di dje. Asina nos por compronde e importancia di biodiversidad pa yega na e metanan estableci pa Nacionnan Uni pa un desaroyo sostenibel (Sustainable Development Goals – SDG’s) manera e metanan specifico: #14 (Life Below Water), #15 (Life On Land), #1 (No Poverty) y #12 (Ensure sustainable consumption and production patterns).
Mundo actualmente ta conta cu 7 biyon habitante y e expectativa ta cu na 2060 e populacion lo yega 10 biyon. E ta nos responsabilidad como hende pa medio di nos actividadnan garantisa sobrevivencia di bida di e flora y fauna mundial. Como cu ta nos actividadnan humano ta haci cu un cantidad di especie ta bay den extincion.
E bestianan y matanan, como tambe micro-organismonan ta hunga un rol vital pa mantene e balans riba e planeta. Nacionnan Uni a publica cu desde 1970 humanidad a contribui na elimina 60% di e cantidad di bestia.
Humanidad y su “necesidadnan” a destrui 60% di nos naturalesa original door di kapmento di mata y rosamento di tereno na gran escala.
Humanidad a destrui 33% di nos rifnan di coral cual ta e ecosistema di mas diverso na mundo.
Humanidad ta cabando cu e habilidad natural di naturalesa pa provee nos cu e oxigeno cu nos mester. Polucion mundial ta afectando nos aire, afectando nos cuminda, nos awa, y clima. E ultimo aki ta un realidad y un cos ta sigur, cu mas conscientisacion, humanidad tin mas informacion pa comparti y asina haci cambionan necesario. Nos tur tin e capacidad pa informa un otro y nos tur por haci algo. Aki ta sigui un lista di algun cos cu nos por haci:
Haci uzo di productonan local y consumi fruta y berdura cu ta den temporada y cu ta den region. Como cu na Aruba nos no ta produci mucho fruta y berdura, nos tin algun dificultad pa realisa esaki. Pero si nos por planta mas mata. Escoge cuminda cu tin menos empake y evita plastic di un solo uzo.


text:
Pa medio di e komunikado di prensa aki ABVO kier a rektifika e akusashonnan hasi dor di senora Melitza Daal.
WILLEMSTAD – Pa medio di e komunikado di prensa aki ABVO kier a rektifika e akusashonnan hasi dor di senora Melitza Daal. Senora Daal a saka un komunikado di prensa dia 23 di aprel ultimo, akusando ABVO di entre otro, mal maneho i malversashon di sumanan risibi dor su miembronan . Den e komunikado aki senora Daal ta deklara, entre otro, “ku sumanan ku mester ta destina pa bienestar di miembronan, ta wordu mal usa den un grupo selekta. E miembro nan ta paga kontribushon i strukturanan ta wordu krea pa hasi i deshasi ku e sen di e miembronan”.
E akusashonnan serio aki ta infunda i no ta kuadra ku realidat. Al kontrario di loke senora Daal a deklara, ABVO su meta prinsipal ta pa sali na bienestar di e posishon ekonomiko, sosial, hurfdiko i kultural di su miembronan . Den kuadro di esaki e direktiva di ABVO ta mara, segun su statuto, na reglanan estrikto di atministrashon. E reglanan aki ta ensera un kontrol interno i eksterno. E Hunta Sentral interno di ABVO huntu ku e Komishon di Fondo ta kontrola e atministrashon. Eksternamente e atministrashon ta wordu kontrola pa medio di un reportahe anual sertifika dor di un akountent.
Dor di hasi e deklarashonnan infunda, ma nera ya menshona, senora Daal trata di dafia nomber i imagen di ABVO. Pa medio di esaki e ta hasi su mes kulpabel na echonan di difamashon i blasfemia, kual ta echonan kastigabel pa lei.
ABVO lo bai tu ma pasonan hu rfdiko pa ku e deklarashonna n infunda ya ariba menshona.ABVO ta spera ku no mester yega asina leu iku senora Daal lo rektifika su deklarashonnan hasi den e komu nikado, mas pronto ku ta posibel. Si senora Daal no hasi esaki, ABVO ta hafi’e obliga pa tuma e siguiente pasonan hurfdiko ya menshona.
Korsou, 3 di mei 2022 Direktiva di ABVO


text:
Malasia
Malasia ta un pais den Asia Sudeste. E monarkia konstitushonal federal ta konsistí di diestres estado i tres teritorio federal, separá dor di e Laman di Sur China den dos region: Malasia Peninsular i Bornio Malayo (tambe konosi komo west i ost Malasia respektivamente). E ta grens via tera ku Tailandia, Indonesia, i Brunei, i tin frontera maritimo ku Singapura, Vietnam i Filipinas. E tin un superfisie total di 329,847 kilometer kuadrá i e poblashon na aña 2020 tabata mas ku 32 mion hende.
Kapital di e pais ta Kuala Lumpur, pero Putrajaya ta kaminda e gobièrnu federal ta sintá. Algun otro siudat ta: George Town, Ipoh, Kota Kinabalu, Kuantan, Kuching i Tanah Rata.


text:
Ephrem Gerrit Croes
Señor ta mi wardador, mi n’ tin falta di nada; den cunucu di yerba berde E ta pone’mi sosega. E ta hiba’mi na awa...
Sra Vda. Theresita Lucia Ridderstaat Kelly
“Señor ta mi wardador, mi’n tin falta di nada. Den cunucu di yerba berde e ta ponemi sosega. E ta hibami na awa trankil,...
“Ida-Lee Downey-Every”
“Laga tur loke ta spera mi ta bunita. Laga tur locual cu mi encontra na caminda ta bunita. Laga tur locual cu mi laga atrás keda...
Ulrica Teresita Arends
“Señor ta mi wardador, mi’n tin falta di nada.” Cu dolor den nos curazon nos ta anuncia fayecimento di nos ruman y tanta stima. Ulrica Teresita...
Erna Vilma Dubero
Pasobra Ami ta Senjor bo Dios. Mi ta kohe bo man tene y bisa bo “ No tiene miedo” Isaias 41:13 A Fayece Cristianamente den brasa...
Sra. Vda. Martina Coleta Feliciano-Croes
Hesus a bise: Ami ta resurecion y bida: Esun cu kere den Mi, lo biba hasta si e muri, I ningun hende cu tin bida eterno,...
Sra. Vda. Gloria Andrea Tromp-Lares
"Dios ta amor... y amor ta Dios, maske mi no ta na e mundo aki, tur dia lo mi ta banda di boso Curazon, mi por...
Francisco Boekhoudt
“Señor ta mi wardador, mi’n tin falta di nada Den cunucu di yerba berde E ta ponemi sosega. E ta hiba mi na awa trankil, Pa mi...
Sra. Marie Odette Dabian-Wever
“Señor ta mi Wardador, mi n' tin falta di nada; den cunucu di yerba berde E ta pone mi sosega. E ta hiba mi...
Margarita Werleman-Maduro
Un bon mama no ta fasil pa haña; E ta bal mas cu un piedra precioso. E ta lanta marduga pa duna su famia di come; Su...


text:
E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
E Solo (símbolo: ; na Latin: sol, solis) ta un strea den e sentro di e sistema solar. E tin un diametro di mas o ménos 1.392.000 km o sea 109 biaha esun di mundu. E masa solar tin un peso (mas o ménos 2 × 10^30 kilogram) di 330.000 biaha esun di mundu); por atribuí 99.86% di e masa total di e sistema solar na dje. Mas o ménos tres kuart di e masa di e solo ta konsistí di hidrógeno, i mayoria di e sobrá ta helium, anto kandidatnan menor di elementonan mas pisá manera oksígeno, karbon, neon i heru.


text:
Mayor perhudiká den e asuntu di pago adishonal pa mucha na Hulanda Karibense denter di poko por akudí na Belastingdienst Caribisch Nederland (BCN) pa ayudo i sosten. BCN ta bai sostené mayor perhudiká riba tereno di: famia, finansa, trabou i entrada, bibienda i kuido. BCN ta hasi loke ta nesesario pa yuda mayor perhudiká i su famia pa bolbe organisá su bida. Espektativa ta ku e tim speshal di sosten lo start den e di dos mitar di mei.
Programa di entrenamentu pa kolaboradó di BCN
Mayor perhudiká na Hulanda por tuma kontakto ku e munisipio unda e ta biba pa ayudo i sosten. Pa mayor perhudiká na Hulanda Karibense esei no ta posibel for di un munisipio na Hulanda. Pa e motibu ei ta bin un tim speshal di sosten na BCN pa e mayornan perhudiká na Hulanda Karibense. Kolaboradónan den e tim akí ta haña promé un programa di entrenamentu. Vereniging van Nederlandse Gemeenten (VNG) i un kolaboradó di munisipio Rotterdam ta duna e programa di entrenamentu akí.
Tim di servisio UHT ta yama mayor perhudiká pa pèrmit pa interkambio di dato
Den pasado hopi kos no a bai bon ku e pago adishonal pa akohida di mucha. Inhustamente a para e pago adishonal pa akohida di mucha di un kantidat grandi di mayor. Desde 2020 e asina yamá Uitvoeringsorganisatie Herstel Toeslagen (UHT) ta traha pa drecha loke no a bai bon serka e mayornan perhudiká. UHT tin dato personal di mayor perhudiká na Hulanda Karibense ku anteriormente a mèldu su mes serka UHT. No ta posibel pa UHT kompartí e datonan akí sin mas ku BCN. Pa e motibu ei e Tim di Servisio personanan perhudiká Pago adishonal di UHT na komienso di mei ta tuma kontakto telefóniko ku tur mayor perhudiká na Hulanda Karibense. UHT despues lo puntra si e tin mag di kompartí algun dato di e mayornan perhudiká ku BCN. Durante e kombersashon telefóniko UHT ta splika ta di kua dato ta trata. Ta te despues di aprobashon di e mayornan perhudiká numa, ta kompartí e datonan di kontakto ku BCN. BCN for di medio mei mes lo tuma kontakto ku e mayornan perhudiká.
Sosten riba sinku área
E tim di sosten di BCN ta ofresé e mayornan perhudiká sosten amplio riba e 5 áreanan di bida (finansa, kuido, bibienda, trabou i famia). Ademas e kontrol ta den man di e mayor perhudiká. E mayor ta skohe libremente si ta hasi uso di e sosten amplio. E tim di sosten di BCN pa e motibu ei no ta tuma kontakto ku e mayornan perhudiká ku no a duna pèrmit pa kompartí nan datonan. Esei ta nifiká e ora ei ku e tim di sosten no por sigui yuda e mayornan ei ku por ehèmpel trabou òf kuido.
Registrashon pa rehabilitashon
Algun mayor perhudiká ku awor ta biba na Hulanda Karibense ainda no a mèldu su mes na UHT. E mayornan akí por mèldu nan mes serka UHT si nan ta kumpli ku e siguiente kondishonnan:
- nan a risibí pago adishonal pa akohida di mucha tempu ku nan tabata biba na Hulanda;
- a para e pago adishonal pa akohida di mucha akí entre 2005 i 2019 i e mayor no sa dikon;
- e mayor no tabatin kontakto ainda ku UHT tokante esaki.
Un mayor ta kumpli ku e kondishonnan akí? E ora ei e mayor por mèldu su mes serka UHT. UHT ta wak e ora ei si e mayor ta bin na remarke pa rehabilitashon.
Registrá pa rehabilitashon serka UHT
Mas informashon Toeslagen Herstel – website voor gedupeerde ouders (belastingdienst.nl)


text:
KRALENDIJK – Awe djadumingu mainta algu promé ku 9’or, outoridatnan a keda dirigí ku urgensia pa Saliña na altura di Pink Beach pa un kaso di hogamentu.
Informashon ku notisia Live99 ta disponé di dje ta indiká ku 2 hòmber tabata bezig ku tarai den laman pa kwe piská i dado momento algu a bai robes i ku kabuya di e tarai a pega na pia di un di e hòmbernan aki. Dor di esaki e hòmber a guli hopi awa na momentu ku e tabata purba pa lòs su pia for di e kabuya.
Mesora ku yudansa di otro persona nan a logra tresele kantu i 2 ambulans a presentá na e sitio. Despues di a traha kuné na e sitio a logra poné e hòmber stabil i transporté ku urgensia pa hòspital. Algun ratu pasá notisia a drenta ku e hòmber a fayesé. Ta trata di e hòmber di inisial C.A nasé dia 24 di novèmber 1971.
E tabata tin 48 aña di edat.
Pas na su restunan i forsa na e famia nan den e momentunan difisil aki.


text:
KRALENDIJK – Tin un bahada signifikante di hende kontagiá ku Covid-19 na Boneiru, esaki ta loke gezaghèber Edison Rijna a bisa ayera durante un konferensia di prensa. “ Manera ya konosí, djarason último nos a risibí e notisia tristu ku Dr. Michael Hermelijn a fayesé den hòspital na Kòrsou debí na komplikashon nan di covid-19. Esaki ta di tres siudadano boneriano ku lamentablemente nos ta pèrdè pa motibu di Covid-19. For di aki mi ta deseá famianan, ser nan kerí i pashèntnan di Dr. Hermelijn hopi forsa pa karga ku e pèrdida aki.
Ménos hende kontagiá
Den e último siman ku a pasa nos por mira un bahada signifikante den e kantidat di kontagio na Boneiru. Nos ta kontentu ku e sifranan ta sigui abou, sinembargo na mes momentu nos ta kouteloso. Pa e motibu aki awe ainda mi no por anunsiá ku nos ta suavisá e medidanan aktual. Manera mi a bisa nos ta kontentu pa mira ku den e último siman e kontagio a baha hopi. Sinembargo e kantidat di tèst tambe a baha hopi. Tèst ta nesesario pa nos tin un idea kla na unda e vírùs ta i mas importante, si ainda e ta plamando. P’esei mi yamada insistente: Si bo tin keho, bai tèst!


text: WILLEMSTAD – 15 di novèmber 2019– Resientemente Ofisina di Turismo di Kòrsou (CTB) a tuma nota den un korant lokal ku a hasi menshon di e echo ku Curaçao Tourism Development Foundation (CTDF) a entregá kuentanan anual te ku aña 2011. E korant a referí na un dokumentashon di College Financieel Toezicht (CFT) den kual e informashon aki ta menshoná. CTB su kuentanan anual di aña 2012 te ku 2017 ta entregá na Ministerio di Desaroyo Ekonómiko (MEO) ku ta e Ministerio bou di kua e fundashon ta resortá. Via di MEO e kuentanan anual ta keda entregá na Ministerio di Finansa. Tambe CTB ta manda tur aña kopia di su kuentanan anual pa Ministerio di Asuntunan General (AZ), Stichting Overheids Accountants Bureau (SOAB) i Centraal Bureau voor de Statistiek (CBS). Di CTB su banda a tuma kontakto kaba ku MEO pa asina deliberá di ki manera por koregí e situashon aki pa sigurá ku den futuro e kuentanan anual por yega serka e instansianan ofisial ku ta hasi uso di e informashon aki. Tambe MEO a indiká di lo bai sòru pa di awor pa dilanti e informashon den e relato finansiero mensual di Ministerio di Finansa (FMR) ta aktualisá. Pa loke ta trata e rapòrt di e kuentanan anual di aña 2018 esaki ta kla i CTB ta pendiente pa pronto entregá esaki na MEO i e demas instansianan ofisial pa kual CTB ta manda su kuentanan anual.


text:
The content originally appeared on: Diario
Analisis di e realidad financiero di Aruba y e les di tempo
*No por ripiti desastre Mitar BBO den un mundo den resecion
*Maneho Wever-Croes a deshaci di e circo politico corupto
ORANJESTAD(AAN)- Falta menos cu tres luna, pa 2023 anuncia su mes. Con exactamente e entrada pa 2023 lo ta y kico mundo por spera, ta sumamente dificil pa bisa.
Sinembargo, si analisa e historia gubernamental di Aruba, por mira claramente cu Aruba a conoce un reforma di maneho financiero na 2017, cu a evita cu Aruba lo a zink mas ainda na momento cu a resulta cu Citgo tabata otro parti di e mundo di fantasia cu Gobierno Mike Eman a laga atras pa Aruba.
Ta e decision na urna electoral na 2017, a haci cu e Arubiano a scapa Aruba di un desastre total, cu ta e maneho financiero di Mike Eman, cu tur hende tabata aplaudi.
Pa analisa kico Gobierno Evelyn Wever-Croes a logra pa Aruba y pa e Arubiano for di 2017, mester analisa tur loke ta pasa awe na Aruba.
Na prome lugar e holor di corupcion cu den Sala di Corte di Husticia ta presente ora figuranan di Gobierno Mike Eman mester duna cuenta y razon na Huez, ta cubri e Arubiano cu berguera y asco.
Mas ainda ora bini dilanti cuanto hende a stima Mike y Benny, loke ta un experencia historico pa politica di Aruba y a produci algun remarke historico di Huez.
Aruba lo por a guli tur caso di corupcion, manera di benta di permiso di trabou tambe dor di Gabinete Mike Eman, si a laga sikiera un pan chikito pa e Pueblo atras.
Na 2017, e orguyo di Aruba a wordo transforma den humiliacion den Reino cu mester a scapa Aruba di bati bancarota.
Trabou di Gobierno Wever-Croes, den cual sigur Prome Ministro Evelyn Wever-Croes y Ministro di Finanza Xiomara Maduro, mester wordo reconoce, ta bini dilanti.
E fiesta cu placa di e Arubiano a caba. Medidanan mester a wordo tuma na 2018 dor di Gobierno Wever-Croes cu ni sikiera tabata na haltura cu den futuro Aruba lo a wordo confronta cu situacionnan dificil cu a duna prueba di e dolor cu e abuso cu Mike Eman a haci cu placa di Pueblo, a produci.
Awe Aruba mester prepara pa un futuro, den cual no tin lugar pa ningun movecion politico di promesa falso cu solamente ta herida e Arubiano na un forma mas pisa den futuro.
Mescos cu henter mundo, Aruba mester prepara pa un futuro sumamente dificil di recesion internacional cu hasta por afecta turismo.
Na e momento aki Gobierno mester percura pa un posicion financiero responsabel pa e por actua manera tabata e caso na momento di pandemia cu a destrui Aruba.
Awe Aruba mester sigui cana. Ta e bon trabou responsabel di Gobierno Wever Croes cu a pone un fin na fiesta y corupcion, ta haci cu Aruba por planea un futuro ora recesion mundial anuncia su mes na 2023.


text:
Kuarter partido na Surnam a firma akuerdo pa goberná.
Paramaribo - Kuater partido polítiko na Surnam a firma un akuerdo pa forma un gobièrnu nobo, sin NDP di Desi Bouterse. E partidonan VHP, ABOP, NPS i PL lo bai forma gobièrnu pa dirigí Surnam di 2020 pa 2025 i ya a repartí e funshonnan mas importante den e gobièrnu nobo. Chan Santokhi di e partido ganadó VHP lo bira e presidente nobo di Surnam, mientras Ronnie Brunswijk di ABOP lo bira presidente di Asamblea Nashonal, ku ta e Parlamentu di Surnam. Elekshon na Surnam a tuma lugá dia 25 di mei último, sinembargo te ainda no tin un resultado ofisial. Mientras e lider polítiko di NDP Desi Bouterse a pidi rekonteo di e votonan, a duna komo motibu ku e situashon di COVID-19 pa tardansa di e resultado final.


text:
Pagonan di SVb pa Comunidad di Aruba
Banco di Seguro Social Aruba SVb ta informa cu awe 30 di juli 2020 e pago di Subsidio di Salario a tuma luga. Pa e luna aki SVb a ehecuta un pago di 30.3 miyon florin cual a bay pa 18.666 trahado cu a ser afecta pa e crisis a causa di COVID-19.
Banda di esaki awe SVb tambe a paga e Pensioen Pensioen di Biehes (AOV) y Pensioen di Huerfano y Viuda (AWW) na 23.198 pensionado pa un suma total di 20.8 miyon florin. Ayera caba a ser paga e Sosten Financiero pa Empresa Chikito y Mediano pa SVb, cual a bay pa un total di 1606 empresa pa un suma total di 6.4 miyon florin.
SVb ta gradici Gobierno di Aruba pa e confiansa poni den SVb pa maneha y ehecuta e pagonan aki.


text:
Minister Dangui Oduber a reuni cu director di ImSan - *Lo busca mas dokter di wowo pa reduci e wachtlijst
ORANJESTAD (AAN) – Durante e combersacion aki minister Oduber a comparti e vision cu e kier mira den Salud Publico na Aruba. A splica e director di ImSan riba e maneho cu kier wordo hiba riba mehoracion di e calidad di cuido, mehoracion di servicio y baha e tempo di espera na pa specialistanan. Lo bay percura pa busca mas specialista y lo bay inverti y ehecuta e programa nacional di prevencion, tambe lo bay enfoca riba hiba un bida mas saludabel.
ImSan ta hopi importante pa ministerio di salud den cuadro di e maneho cu kier wordo hiba. Durante e periodo di gobernacion di Gabinete Wever Croes 1, minister Oduber a brinda tur cooperacion necesario pa haci e inversionnan cu tabata tin mester pa por finalisa e proyecto di radioterapia y tambe percura pa ImSan haya 22 cama cu por wordo usa pa 'short stay hospital'.
Pa e proximo periodo minister Oduber ta comprometi pa continua e inversionnan y busca un PET CT scan pa ImSan. Di e forma aki lo cuminsa percura pa haci turismo medico na ImSan. Tambe lo busca mas dokter di wowo pa reduci e wachtlijst.
Loke ta hopi importante tambe pa den e periodo di gobernacion aki wordo cristaliza ta e JCI accreditation pa Imsan. Tur e añanan cu a transcuri ImSan ta trahando hopi duro pa logra esaki y pa e periodo aki e lo ser logra.
E JCI accreditation aki lo habri posibilidadnan pa ImSan pa por sigui crece.
Minister Dangui Oduber por mira bek un bon reunion y sigur ta conta cu tur cooperacion di ImSan pa percura pa e maneho di mehoracion di cuido, calidad y servicio wordo ehecuta.
https://diario.aw/categories/noticia/general/imsan-ta-hopi-importante-pa-ministerio-di-salud-den-cuadro-di-e-maneho-cu-kier-wordo-hiba#sigProId29de7cf581


text:
Comerciante y artesano, sra. Lidia Maldonado ta comparti preocupacion di nan luga den WAF. E ta bisa cu nan tin copia di tur carta cu nan a manda for di 2018 y te ainda no a haya contesta. Di parti di nan huur cu a manda personal of cada trahado a manda individualmente pa DIP.
Ora cu covid-19 a yega Aruba y nos a drenta den lockdown, nan a manda un carta y te ainda nada di contesta. Algun reunion pero nada den concreto y tur asociacion cu tin miembro afilia na dje a manda carta via asociacion y tin esaki nan warda tambe.
Nan ta pidi pa reunion cu prome minister, esey ta nan siguiente stap pa por reuni pa asina por yega na un solucion. E ta bisa cu a pasa 5 luna despues di e reuda di prensa di tur e comerciante dilanti WAF y te ainda no tin contesta kico nan lo haci.
A papia cu director di DIP, sr. Haime Croes caminda eta bisa cu e ta aprecia e conferencia di e grupo di artesania pero ta bon pa nan splica locual ta pasando. E ta bisa cu un parti ta nan culpa pero e ta importante pa bisa cu un banda por ta nan culpa mirando cu e beheer ta keda di DIP, pero e asunto di pago ta parti di Directie Financien.
Aprecia e confernacia artesania trata cu respect pa nan tmbe haya fair chance di locual ta pasando, un parti culpa di ns, algo importante ns tin kiosko beheer ta ns tine, pero ns ta uno pago parti directive financien, hopi biaha ns ta tuma critica y manda Directie Financien.
“Nan ta pidi kwijtschelding, pero ami no ta esun encarga cu esey, nan tin cu bay directie financien pa haya contesta riba e pago”, e ta splica. Nan ta bisa cu nan kier entrega e kiosko pero nan cu paga e debe cerca financien pa motibo cu no por keda sin paga.
Sr. Croes ta bisa cu na dado momento cu nan kier entrega yabi pero tin cu paga prome, nan ta comprode cu tin pandemia y situacion di APA ta uno dificil mirando cu no tin crucero dus nan a purba cambia e bestemming pa haci algo otro pero e parti di pago y cantidad di placa tin su proceso huridico cu mester tin cuidou cune.


text:
Parlamentario Endy Croes a hasi preguntanan habierto na Ministerio Publico. Manera ta conosi cu recientemente Ministerio Publico a bini dilanti cu un declaracion den prensa cu Ministerio Publico a hasi un investigacion basa riba un keho cu MOT a entrega alrespecto malversacion di placa di pueblo door di un miembro di Fraccion di POR. Pueblo mesora a reaciona y a puntra Ministerio Puiblico ta trata Mike Eman diferente?
Mike Eman a ricibi 50 mil dollar di Roberto Rincon:
Parlamentario Endy Croes ta sigui splica cu durante elecion na 2013 Mike Eman “himself” a ricibi diferente transacion di placa preto di sumanan di 50 mil dollar esta 90 mil florin pa asina por a core campaña y cumpra votos. Asina nos por corda con AVP den un forma hopi luhoso a sera nan campaña cu un lighting parade cu 13 banda musical anto tur cos pornada.
Nos por corda con masha hopi hende tabata ricibi 500 florin pa klaba un bandera den nan cura. Nos por corda con AVP na nan manera tradicional tabata regala frigidaire y stoof na concuidadanonan a cambio di nan voto. Pues AVP tabata corumpi nos systema democratico y asina a logra saca 13 asiento. Materialismo a vence Idealismo. Resultado di a confia AVP cu votonan cumpra na 2017 un Aruba casi bancarota cu un debe nacional cu a alkansa 93%.
Con por ta posibel cu Ministerio Publico ainda no a hasi nan trabou?
E cos aki a keda hopi aña bon scondi y aparentemente Banco(nan) y MOT tambe a coopera. Kier trata Mike Eman cu handschoen di felpa. Na aña 2020 momento cu nos a logra pone man riba un comprobante di Banco cual ta e prueba palbable cu ta crusifica Mike Eman ta na e momento ey cu nos a publica esakinan nos a compronde cu Banco(nan) a core hasi melding.
Pues 7 aña despues. Esaki tambe ta castigabel. Pregunta publico MOT na su turno a entrega keho? Nos no a sinta keto y a lora manga di camisa y a entrega un keho oficial desde Mei 2020 na Ministerio Publico cu tur prueba. Ta hopi frapante cu te cu dia di awe Ministerio Publico no a actua tampoco duna pueblo un update alrespecto.
PG Bote Ter Steege no tabata na Aruba e tempo ey ainda pero desde September si e tey. PG ta conosi cu e caso aki? Deutekom a splica Bote di e caso aki? Ministerio Publico a hasi un ionvestigacion alrespecto? Tin un resultado di e investigacion aki? Of simplemente paso ta Mike Eman e ta haña un trato diferente?
Un trato cu handschoen di felpa? Con Mike Eman por walk away asina facil? Adhunto nos ta bolbe manda e prueba di dicho transferencia. Roberto Rincon a wordo condena na merca pa soborno di mas di 1000 miyon us dollar. Pues placanan manda pa Mike Eman a bini di placa preto.
Caso “WASMACHINE” di Mike Eman merece di wordo investiga. Ta na su lugar pa e Banco envolvi, MOT y Ministerio Publico bin dilanti pa asina nos mira ta unda e “weak link” ta y ken ta tapa pa ken. Mike Eman no por get away cu esaki.


text:
31 di mei, 2019 ta Dia Internashonal Anti Tabako. Nos ta para ketu na e echo ku tabako i nikotina ta kousa hopi daño i morto prematuro. Tabako ta mata mas di 8 mion hende na mundu tur aña, inkluso 1,2 mion no-humadó ku ta inhalá huma i nikotina di otro hende. Tras di e sifranan aki tin hopi sufrimentu, tristesa den kasnan di famia, apsentismo na trabou i gastunan haltu di kuido médiko.
Mi ta kontentu ku algun aña pasá komo Miembro di Parlamento mi a introdusí un lei kontra humamentu den lugánan será ku e meta pa protehá e no-humadó. Por sierto un di e poko leinan aprobá unánimamente. E lucha no a kaba. Nos mester di mas regulashon manera etikèt obligatorio pa atvertí pa peliger di morto di produktonan di tabako i nikotina. Tambe mester introdusí edat mínimo pa kumpradó di e produktonan aki. Mi a laga legislashon atras pa edat mínimo i etikèt na 2016, pero te ainda no a tuma akshon.
Mas urgente ta regulá produktonan nobo ku ta introdusí nikotina den kurpa humano. Ta trata aki di ‘vaping’ (sigaria elektróniko). ‘Vaping’ no ta humamentu pues no e no ta den e lei pa protehá e no-humadó. Tampoko e tempu ei tabata tin sifranan definitivo kon malu ‘vaping’ di nikotina ta. Awe ta probá ku: nikotina sea via ‘vaping’ òf sigaria konvenshonal ta malu pa salú pasombra e ta kousa malesa króniko. Sigaria elektróniko ku ta kontené nikotina i sigaria konvenshonal ta mesun adiktivo. ‘Vaping’ ta keda merkadiá na hóbennan komo algu ‘super cool’ i esaki lo sòru pa hinter un generashon nobo bira adikto na nikotina. Rason sufisiente pa polítika, sektor di kuido i instanshanan pa prevení kanser bini huntu pa atendé ku e frontera nobo di adikshon na nikotina.
Willemstad, Kòrsou.


text:
Minister Schouten ta bishitá Hulanda Karibense
Di 2 di sèptèmber te ku 6 di sèptèmber 2019 minister Carola Schouten di Agrikultura, Naturalesa i Kalidat di Kuminda ta bishitá Hulanda Karibense.
Meta di e bishita ta pa fortifiká e kooperashon mutuo i e progreso di diferente proyekto riba tereno di desaroyo di agrikultura i hortikultura, mantenshon di naturalesa i peska na Saba, Sint Eustatius i Boneiru. Banda di esei tin atenshon pa e pregunta kon pa amplia suministro independiente di kuminda riba e islanan.
E enfoke di e programa durante e bishita di trabou ta riba temanan di mantenshon di naturalesa i siguridat di kuminda lokal. Esaki, den relashon ku desaroyo di agrikultura, hortikultura i peska. Pa loke ta trata suministro di alimento, Hulanda Karibense ta dependé pa gran parti di importashon. Produkshon lokal di alimento ta vulnerabel pa kambio di klima, eskases di awa, polushon di awa i eroshon. Pa e motibu aki hasimentu di kompra ta karu, i no ta tur ora tin kuminda fresku optenibel. Pa un sistema di kuminda mas outosufisiente, un produkshon sirkular di kuminda i uso efisiente di rekursonan ta esensial. Minister Schouten ta bishitá diferente proyekto ku ta bai traha ku formanan nobo di agrikultura inteligente ku ta kontribuí na oumento di propio suministro lokal di kuminda. Al respekto tin atenshon pa interkambio di konosementu i ideanan riba tereno di agrikultura di resiklahe.
Saba, Sint Eustatius i Boneiru
Minister Schouten ta kuminsá su bishita di trabou na Saba, unda lo inform’é entre otro di esfuersonan riba tereno di protekshon di koral i plantamentu lokal di bèrdura. Despues e ta biaha pa Sint Eustatius, unda e lo hiba kombersashon ku entre otro piskadónan lokal, bendedónan di marshe i Servisio di Agrikultura, Krio di bestia i Peska (LVV). E minister ta klousurá su biahe na Boneiru, unda e ta bishitá diferente empresario agrario, un inisiativa di kuminda salú pa mucha i diferente organisashon ku ta dediká nan mes na maneho di naturalesa.
Ènvelòp di Region
Pa mehorá e kalidat di bida i amplia prosperidat, gabinete ta invertí den desaroyo sosial ekonómiko di Hulanda Karibense a traves di e asina yamá ‘Regio Deals’. Gabinete a pone € 30 mion for di e Ènvelòp di Region disponibel pa Boneiru, Saba i Sint Eustatius. Lo usa esaki entre otro pa kombatimentu di pobresa i mehorashon di siguridat di kuminda na Hulanda Karibense. Minister Schouten ta bishitá diferente proyekto finansiá for di e Ènvelòp di Region.


text:
Na e momento aki, Aruba ta e unico pais den Reino cu no conoce un proceso di referendum consultativo ancra den ley manera otro paisnan den Reino. E unico caminda cu esaki ta ancra ta den Statuut ora cu kier sali for di Reino cu mester tene referendum. Esaki nifica cu e pueblo di Aruba no tin un manera real pa expresa con e ta sinti cu mester atende un topico. Segun Parlamentario Daphne Lejuez, a yega momento pa pueblo haya su balor real den e sistema democratico cu Aruba ta supone di tin.
“Bo ta tende hopi bes partidonan of Parlamentarionan ta papia di pueblo of na nomber di pueblo, pero con por papia di nan sin realmente dunanan un sistema pa vocifera an mes?”, Parlamentario Lejeuz ta puntra. E Parlamentario ta pone enfasis cu si kier papia di democracia, ta importante pa consulta cu pueblo.
Presupuesto 2020
Recientemente a entrega presupuesto di pais Aruba pa 2020 pa cuminsa trata esaki den Parlamento. For di expresionnan haci door di Gobierno di Aruba, por deduci cu e intencion ta pa e contenido di e presupuesto keda conforme e palabracionnan cu a wordo haci cu Hulanda y CAft, cu e meta pa ora Parlamento trata esaki pa e keda aproba mesora, di tal forma cu e aanwijzing cu tin riba mesa keda elimina.
Plataforma di Consulta Digital
Pa por crea un proceso transparente, consultativo y participativo, parlamentario Daphne Lejuez a bini cu un iniciativa pa crea un plataforma unda cu por laga pueblo tin acceso na e presupuesto den un forma digital. E ta un plataforma unda pueblo na un forma activo y participativo por repasa e documentonan y manda pregunta por medio di un formulario digital pa asina nan por wordo cataloga y inclui den e preguntanan por escrito cu lo ser manda pa gobierno prome cu 13 di Maart 2020.
A crea un formulario por medio di cual por haci pregunta categorisa a base di ministerio, y den caso cu kier haci mas pregunta riba multiple ministerio por semper uza e formulario multiple biaha, of si ta desea por manda tambe un email na [email protected] Tuma bon nota cu e ta un formulario a base anonimo y ningun informacion personal ta wordo pidi.
Ta invita nos comunidad pa participa na e proceso aki por medio di e formulario cu ta accesible usando e siguiente link: https://www.plataformadiconsulta.com/presupuesto2020/
Participacion Democratico Activo


text:
E politica hiba pa partidonan di oposicion den ultimo dianan, ta trece nos a un solo conclucion. Oposicion ta confundi y desorienta. Tur loke nan trece dilanti, ta robes, of nan ta dune mal interpretacion. Tur nan criticanan ta sin base. Ora nan critica cu a subi e gastonan di personal, esaki a mustra cu el’a baha. Ora lansa critica cu ta haciendo algo contra constitucion, nan a faya pasobra tur cos ta den margen di ley. Ora nan trece cualke tildamento dilanti, e berdad ta resulta di full otro.
A para bira un grupo di persona cu ta deliria, den denialismo, negativo, y cu tur nan pronosticonan no ta surti. Nan a pidi pa aanwijzing y e nuna a yega.
Asina por sigui elabora riba nan postura, cu ta laga nos saca un solo conclucion. Nan ta confundi y desorienta.
E politica hiba pa partidonan di oposicion den ultimo dianan, ta trece nos a un solo conclucion. Oposicion ta confundi y desorienta. Tur loke nan trece dilanti, ta robes, of nan ta dune mal interpretacion. Tur nan criticanan ta sin base. Ora nan critica cu a subi e gastonan di personal, esaki a mustra cu el’a baha. Ora lansa critica cu ta haciendo algo contra constitucion, nan a faya pasobra tur cos ta den margen di ley. Ora nan trece cualke tildamento dilanti, e berdad ta resulta di full otro.


text:
Nos mamanan cu ta biba diariamente cu e preocupacion di falta di placa, cu prijsnan aumentando drasticamente y un acumulacion di debe ta esnan cu mas ta sufri di e pobreza creciente na Aruba. Nos mamanan ta worde confronta diariamente cu e placa no ta yega y e dolor cu na cas no por provee pa e famia cu e alimentacion necesario. Un situacion sumamente doloroso cu ta conduci na preocupacion y un stress cu efectonan hopi negativo pa salud físico y mental. Tur esaki tambe cu presion grandi riba e nucleo familiar y cu hopi vez ta conduci na fragementacion di hogar y hobennan desorienta.
Diadomingo nos ta celebra día di Mama, e lider di fraccion di AVP, mr. Mike Eman ta bisa y tur dia nos ta papia cu y scucha di nos mamanan con dificil nan tine. Nos ta mira nan clamor bek tambe den e cifranan di Centraal Bureau Statistieken y Banco Central. Tur ta confirma locual nos ta mira y tende di nos mamanan: aumento dramatico di costo di bida, miles di famia den crisis financiero y poder di compra severamente afecta. Nos mamanan empleado, profesional, empresario y nos mamanan grandi bibando uncamente di un pensioen, tur ta sufriendo, e lider di AVP mr. Mike Eman ta accentua.
E Gobierno actual di MEP/RAIZ no ta parce di ta realisa kico y con nos mamanan y na famianan ta sufriendo. Aruba ta bai di un medida pa otro mientras gobierno di Evelyne Wever Croes den pleno cara di un pueblo den dolor ta keda aumenta su gastonan di luho y ta keda favorece amigonan y familiar.
Fraccion di AVP a entrega un Presupuesto Alternativa pa trece alivio pa miles di famia na Aruba, pa cambia e rumbo di un maneho di malgastamento di recursonan y pone prioridadnan corecto. A pone prioridadnan den e Presupuesto Alternativa pa salbaguardia acceso na ensenjanza liber, acceso na cuido medico, juda famianan cu muchanan cu un limitacion, soluciona problema di werkster y retorna e 12.6%. Fraccion di AVP a substancia e cambio di rumbo aki pa trece perspectiva positivo cu cifra den su Presupuesto Alternativa, pero MEP/RAIZ kier continua riba e rumbo di medida.
E pobresa creciente aki cu tur su diferente efectonan ta causa tambe un spiral negativo. Un spiral negativo cu ta bira dificil pa sali afor, pasobra e ta den tur faceta di bida di nos hogarnan; pobresa, problema social, malestar fysico y psychologico, fragmentacion di famia y instabilidad y intraquilidad, muchanan y hobenan ta bira victima y henter comunidad ta perde su felicidad, perspectiva pa futuro y trankilidad.
E lider di AVP, mr. Mike Eman ta enfatisa cu nos raportnan di mercado laboral ta mustra con e participacion di hende muher a cai den pandemia te na 50% y raportanan internacional tambe ta keda mustra con e ama di cas, e hende muher ta esun cu mas ta sufri bao di e crisisnan social economico: “The pandemic has exacerbated existing inequalities: women have been most adversely affected by the economic shock and are at higher risk of falling into extreme poverty than men. This is a result of job losses, as the sectors in which women are predominantly employed were the hardest hit – resulting in a loss of at least $800bn in income for women globally in 2020 – and an increase in their unpaid care workload”.
“Den un refleccion cu amor pa nos mamanan mester tin un compromiso nobo pa yega na cambia rumbo di nos Pais pa un y tur, pero sigur pa nos mamanan cu mas ta sufriendo. Nos ta bai keda haci nos maximo pa por trece e cambio cu nan merece, y pa ofrece nos mamanan e bida digno, husto, cu stabilidad y felicidad cu nan merece como e pilar di nos hogarnan. Na tur mama cu hopi aprecio, gratitud y carinjo, un caluroso abrazo, hopi Bendicion di nos Creador y sa cu nos sa kico Boso ta pasando”, e lider di AVP mr. Mike Eman a finalisa den su refleccion pa dia di Mama.


text:
Eddy Toro
-
News
Eddy y Fransua ta conta di nan experiencia
E duo di Beach Volleyball masculino Eddy Toro y Fransua Angela ta conta di nan experiencia na Rosario.#equipoaruba #rosario2019 Posted…Read More »
-
News
Beach Volley Masculino ta cay venci
Awe e duo di Beach Volleyball Fransua Angela y Eddy Toro a topa e equipo di Argentina2 aki na Rosario,…Read More »
-
News
Venezuela ta gana Aruba
Duo di beach volleyball ta cay venci contra Venezuela Den e di dos wega di e equipo Aruba di Beach…Read More »
-
News
Aruba ta cay venci contra Uruguay1
Beach Volleyball masculino ta cay venci di Uruguay1 E duo di Beach Volleyball Eddy Toro y Fransua Angela a enfrenta…Read More »
-
News
Beach Volley Masculino Rosario2019
Atletanan di Beach Volleyball Fransua Angela y Eddy Toro ta cla pa e weganan di Rosario2019#equiparuba #rosario2019 Posted by Comite…Read More »
-
News
Rosario2019 Beach Volleyball Masculino
Beach volleyball masculino Fransua Angela y Eddy Toro tin 6 luna preparando pa e Weganan di Playa Rosario 2019. E…Read More »


text:
ORANJESTAD, Aruba: Crown Furniture & Electronics tin su campaña “Thank God it’s Monday” riba social media ta hayando acogida exitoso. Participantenan por gana Awg. 250 cash cu e campaña “Thank God it’s Monday” riba Instagram. Pa por participa y gana, participantenan mester a “Like & Comment” riba e pagina. Arthur Thomas a “Like & Comment” e pagina di Crown Aruba riba y su comentario a sobresali cu e team di Crown a scoge como ganado.
Bo por ta un feliz ganado manera Arthur Thomas cu campañanan di Crown Aruba. Sigui e campaña di Crown Aruba ariba Social Media y participa pe premionan cu tin. Crown Aruba ta invita henter e pueblo di Aruba pa participa y gana premionan fabuloso!
Crown Furniture & Electronics a sirbi riba 60 mil cliente den e ultimo decada y awo ta cla pa sigui brinda mas y miho servicio di dialuna pa diasabra entre 9’or di mainta te cu 8’or di anochi, mientras cu riba diadomingo e ta habri di 10or di mainta pa 2or di merdia. Crown Furniture & Electronics a bira masha popular pa su formula di duna 25% di descuento riba compra cash, espacio pa paga den 6 luna sin interes y sino un posibilidad pa paga den 24 luna di tempo.


text:
ORANJESTAD, 12 oktober 2020.
Segun resumen di awe 21 persona a recupera, tin un total di 3 caso nobo di Covid-19, di cual tur ta residente, ("positivity rate" bou residente ta 14%). E total di casonan activo a baha cu 18 persona y ta na 375 awe, total di testnan haci ta 274, testnan haci bou di residentenan na laboratorio di hospital ta 21. E total di casonan di fayecimento relaciona na Covid-19 ta 32 y no 33 manera cu a informa den update di diasabra. E cambio aki a surgi despues cu hospital y DVG a evalua e causa y circumstancia di fayecimento.
Hospital ta informa cu tin un total di 14 persona interna di cual 4 ta den cuido intensivo y 10 ta isola riba piso general.
Pa nos sigui controla e pandemia di Covid-19 ta importante pa comunidad ta alerto y na prome indicacion di sintoma tuma contacto cu dokter di cas pa por haci un test. Door di isola e casonan positivo nos por controla e virus y stop e di sigui plama.
Ban sigui cuida, Aruba ta conta cubo pa sigui maneha y controla e virus di Covid-19.


text:
Aruba a completa tur criteria di WADA
Nos ta e prome pais miembro di RADO cu ta completa esaki
Compliance Department of WADA a indica cu Aruba a completa tur criteria, prioridadnan y accionnan importante di e Corrective Action Report.
Aruba ta e prome pais miembro di RADO den Latino America y Caribe cu ta completa e Corrective Action Report.
Pa e motibo ey WADA a elogia e tremendo esfuerso y trabou ehecuta pa RADO Board Member, Mr. Patrick Werleman cu tabata un pieza clave cu a conduci na e resultado final aki.
WADA kier gradici miembro di COA, Sr. Patrick Werleman y su team y tambe e autoridadnan na Aruba pa nan support pa asina tur meta poni wordo realisa.
Hunto lo sigui traha cu e mesun entusiasmo y lo sigui combati dopahe den deporte.
E carta ta firma pa María José Pesce Cutri cu ta e Directora di e Oficina Latinoamérica Agencia Mundial Antidopaje.
Pabien na Patrick Werleman y su team.


text: KRALENDIJK – Djadumingu 8 di Sèptèmber tabatin selebrashon grandi na parokia La Bírgen di Coromoto. Bírgen Maria di Coromoto tabata di fiesta i pa e okashon aki, tur pader katóliko di Boneiru, a uni pa un Santu Sakrifisio di misa grandi na Antriol. Na komienso di Santa Eukarisita, Pader Alphonsus Baak a presentá tur pader, i a menshoná ku tin un seminarista spesial di Ivoorkust, Africa presente, den e selebrashon di e dia. Daniel Coulibaly ta nòmber di e seminarista, i huntu ku pader Ivan Dario Perez Gomez, pader Ranolfo Goneda i pader Vikario Santiago Malagon, huntu nan a hasi e selebrashon e mainta. Misa tabata kan kan di hende i hopi sinta pafó di edifisio. Lektor Akólito Alejandro Rodriquez i Feliz Nicolaas tambe a forma parti di e otronan na altar. Despues di a drenta misa den proseshon, a kontinuá ku predikashi kaminda entre otro Pader Baak a papia bisando kon leu nan komo pader ta for di nan famia. “Nos a bandoná famia pa papia palabra di Señor pa otronan. Hende no mester buska un krus pa kara sinembargo karga e krus. Nene Provans a trese e idea pa un kapèl, loke no a bira un realidat, sinembargo obispu di e tempu a proponé pa un edifisio unda ta hasi misa, un lugá simpel kaminda nos ta awe. No ta un basílika,”pader Baak a bisa. “Nos ta hende bendishoná i poko malkriá. Hopi selebrashon tin, entre otro dia di Boneiru, dia spesial pa Kabritu, i kisas pronto por spera dia di buriku.” Parokianonan a hari momentu pader a menshoná esaki. El a menshoná ku solamente 5 % di komunidat katóliko ta bishita iglesia, loke ta poko i mester hasi algu pa fortifik’é. Na final di misa el a yama danki na tur pa e sosten na parokia i ta keda tras di kortina. Nan ta pèrkurá pa nos por selebrá entre otro fiesta di awe.


text:
Oranjestad – 2 di juni 2020 – Durante fin di siman, nos a ricibi bishita di e prome grupo di Subi Jet Pa Bo Get na nos canteen na Camacuri. E programa yama Subi Jet Pa Bo Get y e ta wordo ofreci door di Hogeschool Rotterdam pa asina yuda e studiantenan cu ta bai cuminsa nan estudio serca nan na september proximo. E programa ta yuda e studiante prepara riba diferente tereno entre otro finansas, cultura, heimwee, huisvesting, seguro, soft skills y dimes e estudio mes. Tambe ta yuda nan pa asegura cu nan a rond af tur cos aki nan mane schrijf uit y habri un student account, asegura pa verzamel tur documento cu nan mester bai cune Hulanda.
E workshops nan ta wordo duna door di nos colega Suzette Bareño, Human Resources Sr. Advisor hunto cu Lisanne Sambo – Gomez, docente di Economia na EPI, caminda nan lo comparti un tiki mas di nan experiencia di nan estudio na Hogeschool Rotterdam. E workshops nan aki ta percura pa e studiantenan sera amistad cu otro y pa asina por duna sosten den e fase nobo aki di nan bida.
Nos ta orguyoso di por a contribui na un programa dedica na futuro studiantenan di Hogeschool Rotterdam y nos ta desea tur hopi exito den e fase nobo aki di nan bida.


text:
WhatsApp ta lansa inovashon.
E plataforma di komunikashon, WhatsApp lo haña un funshon di ‘stories’ kaminda usuarionan por dokumentá nan dia pa medio di potrèt i video. E funshon aki ta original di Snapchat ku Instagram tambe a tuma despues. Whatsapp a yama su funshon ‘Status’ i a kuminsá lansa esaki mundialmente. Usuarionan di e funshon ‘Status’, por haña e kònòpi lenks abou na e pantaya kaminda ántes por a mira kontaktonan faborito. Potrèt i videonan ku keda kompartí ta disparsé despues di 24 ora i por keda publiká na tur kontakto òf pa un grupo selektivo. Riba e potrèt i videonan, usarionan por agregá teksto i emoji meskos ku riba Snapchat i Instagram. Despues di ‘update’ Whatsapp e balki di nabegashon tambe ta keda adaptá. Doño di Whatsapp ku ta Facebook, tambe ta tèst un funshon similar riba e èpnan mobil di Facebook i Facebook Messenger.


text:
Na caminda pa celebracion di nos Himno y Bandera, a toca Minister di Asunto Social y Labor e honor di por a organisa un bunita celebracion pa nos muchanan di Imeldahof dirigiendo e enfoke riba e heroe den alma di nos muchanan.
Un atardi di bunita actividad cu a cuminsa cu un recorido den bus di Cucoo Cunuko. Ora cu nos muchanan a yega bek Imeldahof, Muchanan Sabi bou direccion di Edselyn Figaroa a entretene nos muchanan cu canto y baile. Algun integrante di Muchanan Sabi ta biba na Imeldahof. Pues nan tambe a join den e actividad, un show cu a yena tur presente cu kippevel.
Pa ilustra e heroe den cada un, e famoso cantante Derwin Kemp aka Master Gusto, a comparti historia di su trayecto di bida den Imeldahof te unda cu awe e ta den su bida, trahando pa bienestar di muchanan, aplicando loke el a siña bibando den Imeldahof. Un discurso emocionante pa motiva e muchanan kere den e heroe den nan.
Presente tabata varios Parlamentario manera Hendrik Tevreden, Shailiny Tromp-Lee, Endy Croes, Setty Yarzagaray y finalmente Darlaine Erasmus kende conhuntamente cu Rochi Geerman a inicia cu organisacion di e actividad aki prome cu el a bira Parlamentario.
Minister Glenbert Croes a expresa na nos muchanan: “Nos ta kere den boso. Boso tambe kere den boso mes. Tur locual boso kier, boso por logr’e pasobra boso tur tin un heroe ta biba den boso. Y nos t’ey pa yuda bo encontr’e.”
E mandatario a termina cu e siguiente mensahe: “nos muchanan por a tende e testimonio poderoso di un gran heroe “Master Gusto” Derwin Kemp. Tur nos muchanan ta nos heroe. Laga nos tur ta un heroe den bida di nos muchanan.”
Aruba 12 maart 2020


text:
Gobierno di Corsou a tene un rueda di prensa unda cu a duna update riba e situacion di coronavirus despues cu un persona a test positivo. Prome Minister y Minister di Asuntonan General Eugenne Rugghenaath a confirma e prome caso di coronavirus y esaki ta bin di un persona cu a bin for di Hulanda. A isola e persona masculino di 69 aña p’asina evita cu e virus plama den comunidad. Tambe a isola su señora pa por haci e testnan necesario y na mes momento a duna nan informacion kico tur nan tin cu haci. Lo sigui monitoria nan situacion tanto como salud y tur nan necesidad.
Informacionnan cu gobierno a ricibi ayera nochi laat y awe mainta riba e desaroyo di otro paisnan cu e situacion di e virus, mester a tuma algun medida y proteccion p’e pueblo. A haci esaki segun e protocolnan cu tin y a opta pa cera frontera pa vuelonan cu ta bin for di Europa como precaucion. Lamentablemente a mira na otro paisnan, manera Hulanda, Italia, y e situacionnan ta fatal. Minister Rugghenaath a bisa cu no tin motibo pa bin cu panico, pasobra te cu awo ta 1 caso so tin. Tin avionnan cu ta na caminda pa Corsou, y esakinan lo yega y aplica e protocol con pa atende cu e pasaheronan. Autoridad di Aviacion Civil a duna protocol con pa atende cu tur pasahero y isola pasaheronan cu tin sintomanan. E decision tuma ta pa restringi vuelonan cu ta bin di Europa. Lo sigui evalua durante transcurso con cos ta andando. Awo esaki ta conta pa vuelonan cu ta bin di Europa y no di Corsou pa Europa. Tambe a haci peticion pa cancela eventonan unda cu tin grupo grandi di persona hunto.
Ministernan di Corsou a bini hunto pa asina tuma e decision severo aki. Lo keda informa comunidad di Corsou riba e desaroyo di e situacion aki y lo haci via e canalnan corecto. Minister di Salubridad Publico, Medio Ambiente y Naturalesa, Suzanne Camelia-Römer, a bisa cu tin yen noticia falso y no sigui nan sino loke gobierno ta trece padilanti. Minister di Hulanda Blokkhuis ta informa y tin comprension total di e strategia hiba. Tur colega ta yudando p’e comunicacion cu tin di cana. Un minister so no por atende tur aspecto pero trabou ta parti entre tur. A haya e cooperacion di tur minister y instituto di crisis. A enfatisa pa pueblo no bay tras di e informacion incorecto, o sea “fake news”. Tur informacion cu sali, ta bay di un forma structura.
Izzy Gerstenbluth, hefe di departamento di Epidemiologia a bisa cu a tuma e medidanan necesario y cu Covid-19 ta na Corsou. Nan tabata sa cu esaki lo a yega y tur cos ta a base di e tempo. Tin basta dianan caba ta monitoria hendenan cu por tin caso of a core riesgo p’e virus. Ta pidi pa pueblo keda calma ya cu e maneho no a cambia. Aworaki tin sospecho cu e virus ta cambiando na Italia y e profesionalnan eynan no por documenta kico e virus por haci. Sa cu mayoria caso cu a yega na Hulanda ta conecta cu Italia y mester mira e situacion. Hulanda a tuma medida y Corsou tambe ta haciendo mescos pasobra tin e chens cu mas hende malo por yega.
For di siman pasa riba iniciativa di Minister Camelia-Römer a instrui tur ministerio y stakeholder clave pa evalua e situacion di e virus riba economia, salubridad, financia y tur area pa por tin datonan cu por maneha. Ora ta papia di frontera ta papia riba e parti di comestibel, medicina. Ta pidi pa keda trankil. Como parti di maneho di e crisis aki, mester percura pa provee e necesidadnan cu mester tin.


text:
Kralendijk- Aunke Boneiru ta keda pa awor den kategoria di riesgo 2, gezaghèber Edison Rijna durante konferensia di prensa djaweps mainta a hasi un apelashon riba siudadano pa aktua di forma responsabel.
Ya ku e riesgo di kontagio ta keda eksistí, spesialmente ku presensia di e variante Delta presente riba nos isla, no por baila ni hasi fiesta den un espasio serál
Rijna a hasi un apelashon riba siudadano pa nan mes tambe yuda prevení kontagio inesesario, dor di mantené distansia i kumpli ku e reglanan ku ta pas ku nivel di riesgo dos.
Mas kontagio
Dr. Marian Luinstra a bisa ku aunke e grado di kontagio na Boneiru ta keda relativamente abou, tòg por nota ku di siman pa siman, tin un subida level di kantidat di kontagio riba nos isla. Kontrali na e situashon na Kòrsou, Aruba i St. Maarten, Boneiru te asina leu no a mira un brote nobo di e kantidat di kontagio.


text:
Kralendijk- E sifranan di Covid-19 riba nos isla ta sigui batante stabil. Pa djabièrnè tin atrobe 1 infekshon nobo, meskos ku tabata e kaso djaweps.
Na otro banda, ámbos djaweps i djabièrnè un hende a rekuperá. Esaki ta pone ku e kantidat di kaso aktivo no ta baha, ni subi.
Segun dr. Marian Luinstra, lo sigui bin kasonan nobo di Covid-19 na Boneir i asta brotenan chikí. “Tanten ku e sifranan ta keda abou i e kehonan ku hende infektá ta relatiamente suave, no tin motibu pa preokupashon”, asina Luinstra a bisa den un konferensia di prensa djaweps mainta.


text:
E noticia di e reconciliacion entre Sylvester Stallone (76) y su casa Jennifer Flavin (54) a sali 1 luna despues cu nan a pidi divorcio. Segun informacion cu tanto Flavin como Stallone, a acorda cu ta miho pa cada uno individualmente y loke ta mas importante, colectivamente como familia, resolve tur e cuestionnan relaciona cu e disolucion di nan matrimonio di un forma digno, amistoso y priva pafo di corte.
E representante di e actor di Rocky a bisa na Page Six cu nan a dicidi di bolbe reuni na cas, unda nan a papia y por a resolve nan diferencianan. Ambos ta extremadamente feliz. Jennifer Flavin y Sylvester Stallone cu tin tres yiu muhe: Scarlet (20), Sistine (24) y Sophia (26), a casa na mei 1997 y a solicita pa divorcio dia 19 di augustus.
Despues di a dicidi pa divorcia, Flavin a declara cu e tin tristesa pa anuncia cu despues di 25 aña casa, e ta divorcia di su casa Sylvester Stallone. Cu aunke ya nan no ta casa, semper e lo aprecia e mas di 30 añanan cu nan a comparti, y cu nan ta comprometi pa nan bunita yiu muhenan. El a pidi e momento ey pa privacidad pa nan famia mientras nan ta avansa amigablemente.
E actor di Rambo a bisa tambe den un comunicado na e momento ey cu e ta stima su famia. Nan ta enfrentado e problemanan personal di un manera amistoso y priva. Stallone a post dialuna riba su Instagram un potret di dje man teni cu Jennifer Flavin. Ademas di e potret ey, Stallone a comparti tambe un potret familiar di antes di dje, su casa y tres yiu muhenan. El a pone e caption: “Wonderful…”.


text:
Nos tin cu desaroya nos sector primario
Cuminda ta birando mas y mas caro na Aruba. No ta nada straño pasobra tur cos ta wordo importa. Pa colmo frontera cu Venezuela ta cera ainda causando cu no por importa fruta y berdura mas economico di eynan. Awe mas cu nunca Aruba mester desaroya su industria di agricultura.
Motibonan ta lo siguiente:
- Baha prijs: no mester importa, no mester paga prijs di carga/intermediario.
- Menos importacion di producto kiermen menos exportacion di divisa y placa ta keda lora na Aruba mes.
- Hisa calidad: door cu nos mes ta produci, nos ta prome den rij pa scoge esun miho.
- Mas independiente pa nos cuminda: nos lo depende menos di otro pais pa nos berdura, fruta, webo y cierto carni.
Recientemente mi a reuni cu sr. Gregory Fung a Fat, presidente di United Farmers Aruba (UFA) y sra. Giselle Lacle. Segun nan experencia y conocemento di y nan miembronan ta necesario pa varios departamento y/of gremio aporta na e industria di sector primario e.o. DIP, ELMAR, WEB, Douane, DWJZ, UvA y Comerciantenan Uni. Experencia na e momento aki ta cu no tur stakeholders ta riba mes un linea. Pa e vision por ta un exito, e mester wordo carga door di tur partners. Pesey nos autoridad riba tereno di sector primario, Santa Rosa, mester ricibi su hendenan, experticio y tools necesario, traha riba su “network” pa berdaderamente e por eherce su funcion pa cu un pilar economico nobo.
Pa nos por logra tur esaki nos mester tuma accion, e no ta bai di su mes. Accion di parti gobierno, departamentonan di gobierno, Parlamento, comercio y esnan cu tin e interes pa aporta cu e desaroyo. Un di e prome documentonan cu mester wordo traha ta un “meerjarenplan” door di Minister di Sector Primario.


text:
Tokante RCN/OCW
RCN/OCW ta representashon di ministerio di OCW na Hulanda Karibense.
RCN/OCW ta señalá, informá i konsehá ministerio tokante e grado ku por apliká e metanan di maneho lokalmente. E tim di RCN/OCW ta informá i sostené tur partido konserní den ehekushon di Agènda di Enseñansa Hulanda Karibense.
RCN/OCW ta bini ku proposishon tambe tokante desaroyo òf adaptashon di maneho di enseñansa na Hulanda Karibense.
Responsabilidat di RCN/OCW
- Implementashon di maneho di OCW i lei i regulashon
- Koordinashon/supervishon/koordinashon ehekushon masterplan pa edifisio pa instituto di enseñansa
- Ehekushon di Lei Finansiamentu di Estudio BES (Wet Studiefinanciering) na nòmber di DUO
- Ehekushon di tarea na nòmber di Komisariado pa Medio di Komunikashon
- Ehekushon di tarea na nòmber di Konseho di Èksamen
Tim RCN/OCW
E tim di RCN/OCW ta konsistí di 5 kolaboradó di maneho séniòr, un konsehero di komunikashon séniòr, dos hende pa ehekutá finansiamentu di estudio, un supervisor di proseso pa alohamentu edukativo i un asistente di gerensia, bou di guia di hefe di servisio. Na Bonaire tin nuebe miembro di e tim en na Sint Eustatius tin dos.
Partner di kolaborashon
Banda di e skolnan i ministerio tin basta partido aktivo den enseñansa na e islanan. Por haña un bista di e partidonan ku ta kolaborá riba página Samenwerkingspartners (met hyperlink naar pagina “Samenwerkingspartners”)


text:
Prevenshon ke men ku ta tuma akshon pa algu no okurí òf pa e no pasa. Den salubridat a parti prevenshon den tres nivel. P’esei tin 1. Prevenshon Primario, 2. Prevenshon Sekundario i 3. Prevenshon di tersera nivel (na Hulandes ‘Tertiaire Preventie’).
- Prevenshon Primario
Den Prevenshon Primario ta sòru pa un malesa òf problema ku salú no pasa.
- Prevenshon Sekundario
Prevenshon Sekundario ta ora un hende a bira malu ta sòru pa e problema ei no bai kousa otro malesa. Por ehemplo ora serka un hende e suku den sanger subi, nos ta papia e ora ei di ‘diabetis’, ta sòru pa e no haña problema ku su bista, sirkulashon, kurason òf ku su nervionan. Pues ta sòru pa e malesa no afektá otro parti di e kurpa.
- Prevenshon di tersera nivel
Den Prevenshon di tersera nivel ta sòru pa ora e malesa ku a wòrdu tratá no kousa otro problema na e kurpa. Por ehemplo, un persona ku tin diabétis i su pia wòrdu afektá pa despues dòkter ta laga amputá e pia, e ora ei ta bai sòru pa e pashènt no slep kai I kibra e úniko pia ku e tin. Ta siña e persona pa prevení pa e kai òf ta siñ’é kon e mester hasi ora e kai pa e no lástima su kurpa.
Hasiendo un investigashon pa gran parti di poblashon bai hasi un eksamen di pechu, no ta prevenshon. Aki nos mester papia di ‘diagnostiká tempran’ (na Hulandes ‘vroegdiagnose’), pasobra lokual ta hasi ta wak ken tin algu sospechoso na e pechu na unda tin ku intervení ku sea remedi, operashon i/òf radiashon. Tambe e akshonnan (pues remedi, operashon òf radiashon) realmente mirá no ta prevenshon real pasobra no ta prevení nada. Den e ehèmpel aki e ‘vroegdiagnose’ ta kai bou di prevenshon sekundario.
E úniko manera ku por hasi ku prevenshon di kualkier malesa, manera kanser, diabétis, reumatismo etc. ta di konta hende e bèrdat tokante kiko e persona ta hasiendo òf por hasi fout òf inkorekto ku por bai kousa un malesa. Esei ke men ku den medisina mester konta hende eksaktamente kiko e efekto ta di sierto ingrediente, produkto òf kuminda ku e ta usa, pa asina evitá ku e ta bira malu òf afektá su kurpa.
Kiko Prevenshon Primario, honesto, korekto i direkto lo nifiká?
Ku prevenshon primario lo duna hende e bèrdat pa e por sa kiko e por disidí pa su bida, su salú i su futuro. Awendia ora un hende ta bira malu, dòkter ta duna e malesa un number anto ku nombramentu di e malesa ei ta permití di duna un remedi. Ta hasi manera e kurpa a bira malu pasobra e falta remedi. Por ehèmpel, un hende ta keha di rudia hinchá, ènkel hinchá ku doló anto ta hasi eksámen I tur sorto di tèst I den e tèst ei ta ripara ku e persona tin urinezür haltu. E diagnósis e ora ei ta ‘jicht’. Ta hasi manera ta jicht ta kousa e doló den rudia i ènkel. Pero esei realmente no ta e bèrdat pasobra ora un hende tin jicht esei ke men ku su urinezür ta haltu. Jicht no ta kousa e urinezür haltu, ni urinezür haltu no ta kousa jicht. Nan TA mesun kos. E diagnósis jicht e ora ei ta wòrdu trata I e kos mas lógiko ta pa duna un remedi pa baha e zür I tambe ta duna algu kontra e doló.
Na momentu ku dòkter bai wak kiko e pashènt ta kome i bebe, e dòkter por bisa ku ta dor di sierto kuminda e pashènt a subi e zür I esei a pone ku e skarnirnan a wòrdu afektá. Na momentu ku dòkter bisa esei, anto outomátiko ta enserá ku si e ke bai trata e pashènt, e tin ku trata e kousa di e malesa. Den e kaso aki e kousa ta e lokual e persona ta kome i/òf bebe. E akshon ei ta e ‘prevenshon’ ku ta hasi. Banda di esei por duna remedi, lokual ta remediá òf por operá si por ehèmpel e pia a infektá i putri. E ora ei nos ta papia di intervenshon òf akshon.
Prevenshon Primario ta e úniko manera pa prevení pa un malesa okurí. Prevenshon Primario lo bai skapa e gobièrnu masha hopi sèn mes i teniendo kuenta ku kasi mitar di nos gastunan ta bai pa salubridat.
3,022 Bia mirá, 4 Bia mirá awe


text:
Crisen Schorea
ISBN: 978 90 8850 723 6
48 pagina's
NAf 25.00
Sinti mi Sintí ta e promé buki di poema di Crisèn Schorea. E título ta referí na sinti loke e outor ta sinti, pero tambe sinti kon su mente ta funshoná. E buki akí ta laga bo eksperensiá un tiki mas di aserka loke e ta sinti i su (mal)kustumber di rashonalisá i analisá sintimentu.
E buki di poema akí ta un intento pa uni sintimentu i pensamentu i kompartí esaki na es ku tin sintí i ke sinti. I tur esaki na papiamentu, e idioma di mas bunita na mundu.
‘Papiaments is de mooiste taal van de wereld. Dat moet je denken als je de gedichten en liederen hoort van Crisen Schorea.’
Antilliaans Dagblad
‘Haar teksten zijn toegankelijk en dromerig.
Habri bo wowo pa mi mira / Habri bo boka pa mi sa / Duna mi orea kos pa skucha.
(Open je ogen zodat ik kan zien / Open je mond zodat ik weet / Geef mijn oren iets om te horen).’
Amigoe


text:
ORANJESTAD,Aruba
Colegio San Hose ta den aña di celebracion. Nos ta celebra e aña aki nan 80 aña di existencia di nos scol.
Comash, cu ta Comishon di mayor, hunto cu Colegio San Hose ta organiza un 5K Fun Run Walk. Esaki lo tuma lugar diasabra
dia 29 Februari 2020. E caminata lo cuminsa y caba na Sport Boys.
Registracion ta cuminsa 4.30 pm y nos ta sali cana 5.30 pm.
Meta di e caminata e aña aki ta pa recauda fondo pa nos tin fondo pa haci actividad social pa nos muchanan y tambe e ta un actividad cu ta parti di e celebrashon di 80 aña. Tambe afl 1 di cada ticket cu nos bende ta bai pa sostene Cacique Macuarima School.
Ticket ta solamenta afl 5 y ta obtenibel cerca tur mayor di e alumnonan na nos scol y tambe serca tur docente. Danki na nos comerciantenan cu semper ta kla pa yuda nos, e aña aki nos ta bai tin tremendo premio pa rifa na final di e caminata. Entre otro Cellphone, Breakfast pa dos persona, Bonne di gasoline, Gift Bonne, Tickets pa Palm Island, Tickets pa Palm Pleasure, Stress Test, Bonne di Supermarket. Mester remarca cu mester pasa registra bo ticket dia 29 di februari na Sportboys pa por ta den e tombola pa tin chens pa gana.
Nos kier gradici di curason tur comerciante cu a yuda nos cu premio, Danki na Setar, Hilton Aruba Caribbean Resort, Wayaca Service Station, Trash by Ronchi, De Palm Tours, Aruba Marriott Resort, Quality Chiropractic Clinic, Don Pastechi, Superfood.
Pueblo di Aruba cumpra bo ticket pa solamente afl 5 y aporta na nos scol y nos muchanan. Nos ta warda boso pa bin cana hunto cu nos diasabra dia 29 di Februari.


text:
Departamento di Aduana conhuntamente cu gobierno di Aruba ta informa pueblo en general encuanto e aumento di e tarifa di Aduana riba e impuesto di importacion y di consumo (accijns) riba bebida sterk, biña y tabaco. Esaki ta pa pueblo por ta bon na altura cuanto e aumento en realidad ta pa na momento di cumpra e productonan aki y por hasi un escogencia conciente a base di prijsnan realista. Bebidanan fuerte y tabaco tin di haber cu un subida di e tarifa di accijns y den e caso di biña tin un subida di e tarifa di impuesto di importacion.
Aumento di accijns riba bebida alcoholico sterk (gedistilleerde dranken)
Bebida sterki a haya un aumento di tarifa solamente riba e accijns (impuesto di consumo):
Aumento di accijns pa botter di bebida alcoholico fuerte cu ta contene menos cu 2 liter ta wordo considera cu tin un percentahe di alcohol di 60%, e aumento ta como lo siguiente:
* Pa un botter di bebida alcoholico fuerte manera ilustra den e tabel akiriba por ehempel: Whiskey, Rum, Vodka, Gin, Jenever, Cognac, Brandy, Tequila. Tambe Likeur por ehempel: Ponche Crema, Bailey’s, Kahlua, Amaretto, Sambuca.
Pa bebidanan sterki den botter di 2 liter of mas, cu excepción di likeur, cu ta wordo considera di ta contene un percentahe di alcohol di 60%, aunke cu e ta den botter di 2 liter of mas, Aduana lo tuma e porcentahe real pa hasi e calculacion di e impuesto di importacion y di consumo.
Aumento di impuesto di importacion riba biña
Pa loke ta trata e aumento di e impuesto di importacion (invoerrechten) riba biña e la aumenta cu Afl. 33,00 pa hectoliter. E tarifa bieu tabata Afl. 400,00 y e tarifa nobo ta Afl. 433,00., esaki ta representa un aumento di solamente 8.25%.
* Pa un botter di biña manera ilustra den e tabel akiriba por ehempel: White Zinfandell, Moscato (pink, red), Cabernet Sauvigno, Sangria, etc.
Aumento di impuesto pa bebidanan fermenta y/of mescla cu bebidanan (no) alcoholico
Otro bebidanan fermenta manera bebidanan traha di appel, peer y honing tambe lo conoce un aumento riba e tarifa di derecho di importacion y lo subi di Afl. 100,00 pa hectoliter pa Afl. 433,00 pa hectoliter.
Bebidanan Cider tin un aumento di impuesto di importacion di Afl. 150,00 pa hectoliter te Afl. 433,00 pa hectoliter.
Cu e informacion aki Departamento di Aduana Aruba ta informa pueblo pa sea conciente di e aumento di e prijsnan na momento di cumpra bebida alcoholico.
Den caso cu ta desea di lesa mas over di e cambio den e ordenanza “Accijns op Gedestilleerd” por lesa esaki riba e website di Departamento di Aduana Aruba: www.douane.aw bou di e link den e tab documenten wijziging tarief op accijns per 1 januari ’19, tambe por tuma contacto via e emailadres info@douane.aw pa mas informacion.


text:
WILLEMSTAD- 20 di desèmber 2018 – Resientemente Ofisina di Turismo di Kòrsou (CTB) a invitá un grupo di 67 agente di biahe brasilero riba e promé buelo direkto for di Brazil pa Kòrsou. E grupo lo keda Kòrsou te ku dia 22 di desèmber próksimo. Durante di nan estadia e grupo lo bishitá diferente parti di Kòrsou pa konosé mas di loke nos pais tin di ofresé na e turista brasilero. CTB a hinka un programa atraktivo den otro ku ta inkluí eksplorá nos sentro di siudat históriko i bishitá otro sitionan di interes manera Landhuis Chobolobo, Curaçao Sea Aquarium, Boca Tabla, landa na Playa Kenepa i hopi mas.
Un danki spesial ta bai na Acoya Curaçao Resort, Villas & Spa i Livingstone Jan Thiel Resort kual ta e hotèlnan kaminda e agentenan di biahe a hospedá.


text:
Ya for di trempan mey anochi diferente yamada tabata drenta uno tras di otro pa un avion cu tabata bula hopi abou. E avion a pasa varios biaha hopi abou riba pista djey lanta bek. Habitantenan a cuminsa keha di e desordo cu e avion tabata ocasiona y strobanan di drumi.
Despues di varios pase abou riba pista a baha sin problema. Autoridad y seguridad di airport a bati alarma mesora na Polis. A pidi unidadnan Policial pa presenta cu urgencia na aeropuerto pasobra un avion a baha sin cu e tin un plan di vuelo pa Aruba. Na yegada di Polis nan a bay cu security di airport na e avion. A keda riba un distancia pa asina por a sigui di cerca e movecion di esnan den e avion.
Finalmente a logra yega den contacto cu ambos persona den e avion. Tabata un Piloto y Co Piloto cu tabata den e avion Jet cu matricula N834MM. Seis unidad di Polis a presenta. A avisa mesora tambe e hefenan di Polis. Asina a cuminsa cu un investigacion. A mira cu tanto e piloto como e co piloto tabata tin nan uniform di piloto bisti. A listranan y pone ambos na boei riba vloer cerca di e parti dilanti di e avion. Djey Polis a drenta e avion pa asina mira si tin mas hende abordo. E avion ta parce cu a sali di Toluca pa Chetumal banda di 4or y 17 Dialuna atardi. Ta dos ciudad di Mexico. Awe den oranan di marduga diripente el a presenta na Aruba.
E avion ta un Hawker di 1983 y basta luhoso paden. E motibo cu el a yega Aruba no ta conoci. Durante dia lo tende mas di e presencia di e avion cu a yega manera un pirata riba pista na Aruba. Dos dogcatcher a presenta y nan a hiba ambos piloto separa for di otro pa wardanan separa tambe. Durante dia lo bay listra e avion completo pa mira si e tin of por tabata tin algo ilegal abordo.


text:
A prefera esey enbes di desaroya esaki den uno comercial/economico
ORANJESTAD – Prome Minister Mike Eman y su colega di Infrastructura Benny Sevinger tabata hopi contento durante un conferencia di prensa diaranson na ex Bushiri Hotel. E dia aki, Prome Minister Eman a haya cu mester wordo cataloga como uno special si mira cu Bushiri a keda 16 aña largo para bandona eynan, porfin lo wordo basha’bou pa cuminsa desaroya e area aki.
Na dado momento, e mandatario a splica cu Parlamento, Gobierno y Pais Aruba tabata para na un punto, den pleno desaroyo di e pais, unda cu mester a dicidi riba dos opcion. Sea ta scoge pa e medio ambiente y espacionan publico desaroya of ta pensa riba futuro desaroyo crecemento economico di Aruba, y pa e ultimo opcion aki tabatin y tin diferente oferta pa desaroya otro actividad eynan. For di prome momento cu a cuminsa papia riba desaroya e area den un espacio publico, a surgi un entusiasmo grandi bou di e pueblo. Principalmente pasobra ta papia no solamente di un beach, pero espacionan unda por practica diferente tipo di deporte, unda cu pueblo por bini hunto y comparti hunto cu amigonan y famia. “Esaki pa nos na final tabata e prioridad y a resisti pa tur e plannan bunita cu tabatin, cu por ta importante pa e aspecto comercial, pero e aspecto cu mas a pisa pa nos tabata esun di sostenibilidad, miho calidad di bida pa nos hendenan y acceso na beachnan. Aki nos ta bay tin un luga sumamente atractivo pa pueblo. Nos ta hopi contento cu nos por a cana e caminda aki y awe e momento a yega cu cuminsa cu un limpiesa grandi pa entreg’e bek den man di pueblo.”
Manera ta conoci, den Parlamento e decision a wordo tuma pa sigui cu e proposicion di Gobierno pa desaroya henter e area aki pa pueblo di Aruba, cu lo beneficia di construccion di facilidadnan unda ta bay tin actividadnan deportivo, cultural y di arte. Interesante den desaroyo di e area di ex Bushiri ta cu e espacio hasta por wordo uza pa competencianan internacional di deporte. “E ta un bon oportunidad pa beach tennis, beach volleyball y beach soccer desaroya mas ainda na Aruba,” e mandatario a bisa.
Tambe e mandatario a expresa cu “pa nos ta importante cu awe pueblo ta cuminsa mira cu un decision importante cu Gobierno a tuma no a bay pa e banda di desaroyo economico/comercial pero pa crea mas espacio publico pa pueblo.”


text:
Nos ta pasando den un crisis sin comparacion cu nunca antes nos generacionnan a biba. Nos ta luchando contra un virus cu tin mundo na rudia, paisnan poderoso manca, economianan tranca y humanidad sclamando pa ayudo. Esaki ta conta igual pa Aruba. Y awor hunto nos mester bay saca cara pa sigura cu nos tur tin un existencia.
COMERCIO
Comercio cu ta e wes’i lomba di nos economia tambe ta den crisis pa motibo cu gran parti di negoshinan tabata directo of indirecto dependiente di turismo. Ora cu corta den e ader principal di bo existencia como Pais y di un dia pa otro yega na cero turismo, tur e negoshi tin cero entrada. Cu cero entrada no por mantene negoshinan habri cu e consecuencia cu no por paga empleadonan. Un situacion cu nunca no por a premira. Un situacion cu nunca nos a imagina di lo biba den nos bida. Gobierno di Aruba tin tur comprension pa e situacion aki.
TRAHADONAN
E ta un situacion inconcebibel, cu di anochi pa mainta, bo ta sin trabou, sin entrada, sin placa, sin cuminda, sin nada. Pa e trahadonan tambe Gobierno di Aruba tin tur comprension y ta bisa boso: “Nos t’ey pa boso tur”.
POSICION DI MINISTER DI ASUNTO SOCIAL Y LABOR
Pa e trahadonan cu a perde trabou of entrada haci bo aplicacion via www.fasehelpdesk.com. Si bo cumpli cu e rekisitonan bo ta bin na remarca pa FASE cu ta un suma di maximo AFL. 950 pa maximo 3 luna pa yuda famia mantene cabes riba awa te unda cu por. Hunto cu FASE, por yega na areglo special di pago cu WEB, ELMAR, SETAR, FCCA pa e proximo 3 lunanan. Tambe ta trahando estrechamente cu Fundacion pa nos Comunidad (FPNC) pa paketenan di cuminda. Banconan ya riba propio iniciativa ta ofreciendo gracia pa e proximo 3 lunanan.
Pa comercio e suplica di parti di Gobierno ta pa purba paga mas cu por e salario di maart na bo trahadonan. Purba mas cu por wanta bo trahadonan na trabou sea cu reduccion di orario, of cu vakantie cu pago. E ultimo recurso mester ta ‘no work no pay’. Pa e compania- y negoshinan cu no por carga e peso aki, Gobierno tin tur comprension. P’esey nos a bin cu FASE.
ASISTENCIA SOCIAL
Despues di 3 luna lo haci e evaluacionnan necesario di FASE. Minister Glenbert Croes ta bolbe reteira: FASE ta pa esunnan cu a perde trabou y of entrada. Di parti di Gobierno ta haci un suplica na comercio pa provee e trahadonan cu tur rekisito necesario manera e notificacion oficial di su dunado di trabou y su ultimo payslip pa nan por aplica. Na mes momento e peticion pa como negoshi bo registra tambe riba www. fasehelpdesk.com informando en corto kico ta bo plan di accion pa purba surpasa e temporada aki. Y un biaha mas: na e negoshinan cu no por sobrebibi e impacto aki di COVID19, tuma contacto cu DAO pa hunto yega na un solucion pa su trahadonan. Den consulta cu otro nos ta logra e miho pa tur partido. Pa hendenan cu ta sin trabou ya for di prome cu e crisis, tur esunnan di nacionalidad hulandes lo por aplica pa bijstand na 528.1110.
HUUR
Minister Glenbert Croes a haci un suplica riba e comprension y compasion di nos pueblo, pa mirando e gravedad di e crisis ocasiona pa COVID19, cu ta costando bida rond mundo, pa por lo pronto yega na un acuerdo pa cu pago di huur pa asina evita desalohamento. Pero tampoco por ta e caso cu e huurdo unilateralmente ta dicidi cu no ta paga huur. Tampoco por ta e caso cu esun cu ta ‘verhuur’, unilateralmente ta dicidi di saca hende pone riba caya. Esaki no ta un opcion mirando e gravedad di e virus. E situacion cu awe nos ta bibando ta uno nunca antes bisto. Y ta hunto so nos por logra surpasa e crisis aki lo miho cu por. Bo accion di awe lo tin su recompensa mañan. Hamas lubida cu tin un mañan.
Minister Glenbert Croes ta enfatisa cu nos tur mester sobrebibi e crisis aki por lo cual ta nos tur mester yuda otro. Di e crisis aki nos tur ta sufriendo, nos tur ta afecta, pues e ta responsabilidad di nos tur pa yuda otro sino nos niun lo sobrevivi. E crisis aki ta poniendo na prueba nos comprension humano, nos compasion pa otro, e apoyo pa bo prohimo.
Hunto so nos por sobrevivi e crisis aki. Hunto nos por…pa Aruba.


text:
Oranjestad: Diahuebs den oranan di marduga, presencia di polis ta wordo rekerii, na e parkinglot patras di Departamento di Asuntonan Social pa un caso di ladronicia den un auto.
Na yegada nan ta bin compronde cu antisocialnan a kibra e bentana patras, banda drechi di un auto, Nissan Platina blanco y e ladronnan a logra bay cu e radio di e auto.
E doño di e auto no tabata na e sitio, pero esun cu a descubri e kiebro, lo a keda di avisa e doño, na momento cu e yega pa buska su auto, cu polis a pasa y cu e lo mester pasa warda di polis na Oranjestad pa entrega un keho di ladronicia.


text:
Enconexion cu e anuncio cu Gobierno di Aruba a anuncia referente e pandemia di Corona virus riba nos isla, DIP kier participa, cu entrante 16 di maart te cu 31 di Maart, lo tin algun cambio pa locual ta trata nos servicio.
1. Nos balie lo ta cera pa publico di 16 di maart te cu 31 di maart. Si tin cualkier cambio, DIP lo participa esaki na nos clientenan.
2. Clientenan cu ta pendiente pa ricibi nan contrato di erfpacht, mester manda un email na [email protected] cu nan informacion di notaris, pa DIP manda nan documento pa e notaris pa e firmamento tuma lugar.
3. Tur pago mester wordo haci via di online banking. DIP lo no acepta ningun pago personal entre e fecha anuncia. Riba e recibo, tin tur informacion con e proceso di pago mester tuma lugar.
4. Cualkier cliente cu tin un peticion of pregunta sumamente importante y no por warda despues di 31 di maart, por manda un email na [email protected]
DIP ta na altura cu e proceso anuncia lo trece algun dificultad pa algun di nos cliente, pero esaki ta un caso cu mundialmente ta afectando hende, y conhuntamente nos mester combati e pandemia di corona virus. Nos kier pidi un disculpa enorme y alabes comprension pa cu e situacion.


text:
Philipsburg- E nòmber di UTS ta bai disparsé poko poko for di imagen públiko i lo wòrdu remplasá dor di imagen di e kompania madre di UTS, ku ta FLOW.
E siman aki, FLOW na St. Maarten a kuminsá ku e kambio di imagen. For di awe, tur edifisio, vehíkulo i otro kos lo karga nòmber di FLOW, i no mas di UTS.
Sinembargo, e doño nobo di UTS a disidí ku e nòmber Chippie si lo keda eksistí, pa indiká e servisio mobil di FLOW.
Pakete
FLOW, den un komunikado di prensa, a mustra tambe ku lo mehorá e oferta den pakete ku nan tin, spesialmente pa loke ta traha spit di internet.
A pesar di e echo ku e kompania ta bisa ku nan ke kumpli òf pasa espektativa di nan kliente, na Kòrsou tin hopi keho ora ta trata di serviso di internet fiho pa ámbos kliente residensial i esnan na kas. E mal servisio di FLOW a asta kondusí na pregunta den Parlamento di Kòrsou.